title: Nagykanizsa

text: Kanizsan olut on Unkarin tunnetuimpia. General Electricin, aiemmin Tungsramin hehkulampputehdas on maailman mitassa merkittävä.


title: Edistysmielinen osuustoiminta

text: Edistysmielinen osuustoiminta oli oma nimitys niille, lähinnä Suomen kaupunkien työväestöstä koostuneille osuuskaupoille, jotka erosivat Yleisestä Osuuskauppojen Liitosta 1916 ja perustivat Osuusliike Elannon johtamana omaksi aatteelliseksi keskusjärjestökseen "Kulutusosuuskuntien Keskusliiton (KK)". Edistysmieliset osuuskaupat eli osuusliikkeet erosivat seuraavana vuonna Suomen Osuuskauppojen Keskuskunnasta (SOK) ja perustivat keskuskaupakseen "Suomen Osuustukkukaupan (OTK)". Osuusliikkeitä oli enimmillään 129. Järjestäytyminen yhtenäiseksi kaupparyhmittymäksi, "E-liikkeeksi" tapahtui 1964. Kullakin osuusliikkeellä oli oma säästökassa ja joillakin myös omaa tuotannollista toimintaa varsinkin alkuvaiheessa, kuten leipomo ja meijeri. Lisäksi edistysmielistä osuustoimintaa olivat rakennusteollisuudessa Haka, vakuutusalalla Kansa sekä kirjakustantamo Tammi.


title: Edistysmielinen osuustoiminta

text: Kaupungeissa ja muissa suuremmissa asutuskeskuksissa oli Centrum-tavarataloja. E-liike oli 1950-luvulla edelläkävijä valintamyymälöiden tuomisessa Suomeen; ryhmän eri kokoisten elintarvikeliikkeiden tunnuksia olivat E-market, E-halli ja Siwa. Muita E-liikkeen ketjuja sen viimeisinä vuosikymmeninä olivat rautakauppa Renlund, huonekaluliike Eka-kaluste, huoltamoketju Finnoil (aik. E-Öljyt) ja Cumulus-hotellit. Haka-Auto Oy toi maahan Mazda- ja Wartburg-autoja, ja monilla paikallisilla osuusliikkeillä oli oma autoliike.


title: Edistysmielinen osuustoiminta

text: E-liikkeen omistamaa teollisuutta olivat rakennuskunta Hakan ja kirjankustantamo Tammen ohella puoli tusinaa lihanjalostamoa ympäri Suomen (Oulu 1944, Lahti 1948, Kuopio 1949, Vaasa 1950, Turku 1953 ja Kuopio 1957), kalanjalostamo Kontio & Kontio (1944), Helsingin margariinitehdas (1930) ja makaronitehdas (1946, vuodesta 1960 Hämeenlinnassa), Hämeenlinnan keksitehdas, Helsingin kahvipaahtimo (1927), kaksi myllyä (Helsinki 1936 ja Hämeenlinna 1956), perunajauhotehdas (1937–1959 Tampereella, 1959–1968 Vähässäkyrössä) ja mallastehdas (vuoteen 1968 asti Tampereella). E-liikkeen elintarviketuotantoon kuuluivat myös paikallisosuuskauppojen leipomot ympäri maata, joita oli enimmillään sata vuonna 1964. Monet niistä nousivat paikkakunnillaan suosioon niin, että E-liikkeestä leipää ostivat nekin jotka eivät muuten aatteellisista syistä liikettä suosineet. Osuusliikkeillä oli myös pieniä virvoitusjuomatehtaita, joillakin myös pesula ja halkosaha. Tuotannon arvoltaan suurin osuusliikkeiden teollisuustoimiala oli kuitenkin meijeritoiminta, jonka osuus 1960-luvun puolivälissä oli 55 prosenttia. Osuusliikkeiden meijereitä oli tuolloin 18, ja lisäksi OTK omisti kolme meijeriä. E-liike kuitenkin luopui meijeritoiminnasta 1970-luvun alkupuolella.


title: Edistysmielinen osuustoiminta

text:
Elintarviketuotannon lisäksi OTK:lla oli Hämeenlinnan rehutehdas, Sörnäisten teknokemian tehdas, Tampereen tulitikkutehdas (1926) ja kalustetehdas Sotka Lahdessa (perustettu 1958).
OTK:lla oli myös viisi tekstiilitehdasta: Helsingin paitatehdas ja pukutehdas (perustettu 1925), leninkitehdas, Hyvinkään vuodevaatetehdas (1935) ja Savonlinnan työvaatetehdas (1954). Helsingin vanutehdas Keru Oy perustettiin 1947.
Rakennusainevalmistajia olivat Hämeenlinnan saha (1943), Kylmäkosken naulatehdas (1938, vuodesta 1956 Orivedellä) ja rakennuslevytehdas (Sotkia Oy, 1956) sekä Keravan kattohuopatehdas (1955). Lisäksi vuonna 1959 OTK osti Renlundin rakennusainetehtaat, jotka tuottivat Leca-kevytsoraa ja -tiiliä, savitiiliä sekä vuolukivituotteita Nunnanlahden louhoksesta.


title: Edistysmielinen osuustoiminta

text:
E-osuusliikkeiden kannattavuus oli 1960-luvun puolivälistä lähtien jatkuvasti
tappiollista, ja liikevaihto alkoi laskea 1970-luvun puolivälistä. Yksi pelastusyrityksistä oli Siwa-lähikauppaketjun kehittäminen 1980-luvun alussa. Vuonna 1983 E-liikkeessä tehtiin suurfuusio, jolloin kaikki osuusliikkeet suurinta Elantoa lukuun ottamatta yhdistyivät omistamansa OTK:n kanssa E-osuuskunta Ekaksi 1983. Jo aiemmin samana vuonna KK:n nimi muutettiin muotoon "Kulutusosuustoiminnan Keskusliitto" jäseninään fuusion jälkeen siis vain Eka ja Elanto.
E-osuuskunta Ekasta muotoutui vuonna 1987 Hakan ja Kansan mukaantulon jälkeen Osuuskunta Eka-yhtymä. Eka, Elanto, SOK ja Suomen Osuuskauppojen Keskusliitto perustivat Co-op Suomen Kuluttajaosuustoiminnan Liiton (KOL) 1992, jolloin KK lopetti toimintansa ja E-liike siirtyi historiaan. Eka-yhtymästä tuli Tradeka, joka myöhemmin luopui kokonaan vähittäiskaupasta.


title: Edistysmielinen osuustoiminta

text: Edistysmielisen osuuskauppaliikkeen jäsenyyden yhteiskunnallinen merkitys muuttui sotien jälkeen. 1980-luvun alussa palkansaajat eivät enää keskittäneet päivittäisostojaan työväen osuuskauppoihin. Monet työläistaustaiset kuuluivat silloin E-liikkeeseen joko tottumuksesta tai vasemmistolaisuuden osoittamiseksi.


title: Milan I

text: Milan I (; 22. elokuuta 1854 Mărăşeşti, Moldavia – 11. helmikuuta 1901 Wien, Itävalta-Unkari) oli Serbian ruhtinas vuosina 1868–1882 (nimellä Milan Obrenović IV) ja Serbian kuningaskunnan ensimmäinen kuningas vuosina 1882–1889. Hän oli epäsuosittu Itävalta-Unkariin nojanneen ulkopolitiikkansa vuoksi ja luopui vuonna 1889 kruunusta poikansa Aleksanterin hyväksi.


title: Milan I

text: Milanin isä oli ruhtinas Miloš Obrenovićin veljenpoika. Hänen syntyessään Serbiaa hallitsi Karađorđevićin ruhtinassuku. Vuonna 1860 ruhtinaaksi kuitenkin kohosi hänen isänsä serkku Mikael Obrenović. Lapseton Mikael murhattiin kesäkuussa 1868 ja 2. heinäkuuta Milan julistettiin uudeksi hallitsijaksi.


title: Milan I

text: Milanin hallitsijakauden alussa Serbiaa johti holhoojahallitus, joka pyrki kehittämään suhteita Itävalta-Unkariin. Vuonna 1869 hyväksyttiin suhteellisen vapaamielinen perustuslaki. Milan ryhtyi hallitsemaan itse elokuussa 1872. Hänen sopimattomat elintapansa ja haluttomuutensa tukea panslavismia alensivat hänen suosiotaan. Hän meni 1875 naimisiin Natalija Keşcon kanssa, mutta oli tunnetusti uskoton vaimolleen, ja erosi lopulta tästä vuonna 1888. Alamaistensa pettymykseksi Milan kieltäytyi aluksi tukemasta Bosnia-Hertsegovinassa vuonna 1875 syttynyttä separatistista kapinaa Ottomaanien valtakuntaa vastaan, mutta Serbian sisäisten levottomuuksien uhatessa hän julisti sodan Turkille kesäkuussa 1876. Serbia kärsi sodassa tappion, mutta Venäjän voitto turkkilaisista Venäjän–Turkin sodassa pelasti maan. Sodan jälkeisessä Berliinin kongressissa Milanin edustajat liittoutuivat Itävalta-Unkarin kanssa, joka tuki Serbian toiveita. Vuoden 1878 Berliinin sopimus laajensikin Serbian aluetta ja vahvisti sen aseman täysin itsenäisenä valtiona. Vastineena yhteistyöstä Serbian riippuvuus Itävalta-Unkarista lisääntyi.


title: Milan I

text: Milan nojasi ulkopolitiikassaan myöhemminkin Itävalta-Unkariin, vaikka monet serbialaiset poliitikot kannattivat ennemmin suuntautumista Venäjään. Tämä lisäsi hänen epäsuosiotaan. Milan antoi jopa vuonna 1881 salaisen lupauksen olla solmimatta sopimuksia muiden valtioiden kanssa ilman Itävalta-Unkarin hyväksyntää. Maaliskuussa 1882 Milan julisti Serbian kuningaskunnaksi ja hänet kruunattiin Serbian kuninkaaksi. Vuonna 1885 hän aloitti sodan Bulgariaa vastaan, joka kuitenkin päättyi Serbian tappioon. Itävalta-Unkari tuli jälleen avuksi ja välitti rauhansopimuksen, jolla palautettiin sotaa edeltänyt tilanne. Tammikuussa 1889 Milan vahvisti uuden liberaalin perustuslain, mutta 6. maaliskuuta hän yllättäen luopui vallasta poikansa Aleksanterin hyväksi ja muutti ulkomaille. Vuonna 1892 Serbian hallitus maksoi Milanille suuren summan siitä hyvästä, että hän luopui Serbian kansalaisuudesta ja sitoutui olemaan palaamatta maahan. Hän asui sen jälkeen Pariisissa nimellä kreivi Takovo.


title: Milan I

text: Tehtyään vallankaappauksen Aleksanteri I kutsui tammikuussa 1894 isänsä takaisin Serbiaan. Milan poistui maasta uudelleen seuraavana vuonna entisen vaimonsa palattua sinne, mutta tämän lähdettyä maasta 1896 hän palasi uudelleen. Vuonna 1897 Aleksanteri nimitti Milanin Serbian asevoimien komentajaksi, mutta Milan pysyi edelleen epäsuosittuna serbialaisten keskuudessa. Aleksanterin autoritäärinen hallinto johti vahvan opposition syntyyn ja Milan yritettiin epäonnistuneesti murhata vuonna 1899. Seuraavana vuonna hän jätti komentajantehtävänsä, sillä hän ei hyväksynyt poikansa avioliittoa Draga Mašinin kanssa, ja muutti pysyvästi asumaan Wieniin. Kuoltuaan vuonna 1901 hänet haudattiin omasta toiveestaan Krušedolin luostariin, silloisten Serbian rajojen ulkopuolelle.


title: Kannusjärvi (Hamina)

text: Kannusjärvi on kylä Haminassa, entisen Vehkalahden kunnan alueella. Kylässä on vuonna 1974 valmistunut koulu ja päiväkoti. Haminan seurakunnalla on Kannusjärvellä kaksi leirikeskusta, Markkula ja Vehkarinne.


title: Kannusjärvi (Hamina)

text: Kannusjärven ja muiden Vehkalahden kylien alueelta on tehty kivikautisia löytöjä, jotka kertovat ihmisen toiminnasta alueella esihistoriallisena aikana. Kannusjärvelle asutus vakiintui keski-ajalla, kun alueen korpimaille muutti karjalaisväestöä Lapveden seudulta asumaan.


title: Kannusjärvi (Hamina)

text: Kannusjärvi tuli liitetyksi Vehkalahden hallintopitäjään 1500-luvulla verotuksen tarkistusten yhteydessä, kun maakirjajärjestelmä syntyi osana Ruotsin kuningas Kustaa Vaasan hallinnollisia uudistuksia. Kannusjärven rajat jakokunnan ulkopuolisiin kyliin olivat pitkään epätarkat ennen isojakoa.


title: Kannusjärvi (Hamina)

text: Kannusjärven maatalouden rakenne poikkesi 1600-luvulla muusta Vehkalahdesta siltä osion, että kaskeamisella oli huomattavan merkittävä asema kannusjärveläisten toimeentulossa. Vuoden 1620 karja- ja kylvöluettelossa käy ilmi, että yli 42 % Kannusjärven viljoista saatiin kaskista. Epätarkkojen rajojen ja vakiintumattomien hallintaoikeuksien vallitessa 1500- ja 1600-luvuilla alueen kaskisaloista käytiin kilpailua, mikä synnytti käräjillä selviteltäviä kiistoja niin kyläläisten kuin myös seudun kyläkuntien kesken. Peltoviljelyyn siirtyminen oli Kannusjärvellä verrattain hidasta, mikä johtui asutuksen katkonaisesta yleiskehityksestä ja tilojen autioitumisesta, johon vaikuttivat erityisesti 1500-luvun lopun sota-aika, 1600-luvun alun ja lopun kadot sekä Viroon muutto. Kannusjärveläiset talonpojat hoitivat 1600-luvulla itse tuotteidensa markkinoinnin, harjoittivat talonpoikaispurjehdusta ja kävivät kaupparetkillä Virossa asti.


title: Milan

text: Milan voi tarkoittaa ainakin seuraavia:


title: Tukang besin kieli

text: Tukang besi on malaijilais-polynesialainen kieli, jota puhutaan Tukangbesi-saarilla Sulawesin kaakkoisosassa Indonesiassa. Kieli jakautuu kahteen päämurteeseen: pohjois-tukangbesiin (120 000 puhujaa) ja etelä-tukangbesiin (130 000). 70-75% näiden kahden murteen sanastosta on samaa.


title: Tukang besin kieli

text: Pohjois-tukangbesissä on 25 konsonanttia ja 5 vokaalia. Mukana on myös kaksi implosiivia eli imuäännettä ([ɓ] ja [ɗ̪]), jotka ovat harvinaisia maailman kielissä. Koronaalisille klusiileille ([p], [b], [t̪], [d̪], [k], [ɡ]) sekä [s]-äänteelle on nasalisoituneita vastineita ([mp], [mb], [n̪t̪], [n̪d̪], [ŋk], [ŋɡ], [n̪s̪]), jotka eivät ole konsonanttiyhtymiä vaan erillisiä foneemeja.


title: Spyro 2: Season of Flame

text: Spyro 2: Season of Flame on Universal Interactive Studiosin julkaisema ja Digital Eclipsen Game Boy Advancelle kehittämä tasohyppelypeli. Se julkaistiin Pohjois-Amerikassa ja PAL-maissa vuonna 2002. Toisin kuin GBA:n ensimmäinen Spyro-peli, tätä ei julkaistu tuntemattomasta syystä Japanissa.


title: Spyro 2: Season of Flame

text: "Spyro 2: Season of Flame" on Spyro-pelisarjan viides osa sekä jatkoa "lle". Pelin tarina keskittyy siihen kun "ista" tutut Rhynocit sieppaavat Dragon Realmin sudenkorennot, joka aiheuttaa puolestaan sen että lohikäärmeet menettävät kykynsä syökseä tulta. Pelin päähahmon, Spyro the Dragonin, täytyy pelastaa sudenkorennot ja ottaa selville kuka on syyllinen näiden kaappaamiseen. Peli sai yleisesti ottaen myönteisiä arvioita arvostelijoilta, joista monet pitivät peliä parempana kuin "Spyro: Season of Icea", vaikka peliä kritisoitiin sen "hankalasta" ohjattavuudesta.


title: Ettelbréck

text: Ettelbréck () on noin 8 500 asukkaan kaupunki Luxemburgissa, Diekrichin kantonissa, ja kaupunki on maan pohjoisosan koulutuksellinen ja lääketieteellinen keskus.


title: Ettelbréck

text: Ettelbréckin nimi juontuu sanasta Attilan silta, koska hunnipäällikkö Attila ylitti Alzettejoen Schierenissä näillä seuduin vuonna 451. Kaupungissa sijaitsee Pyhän Annan nimeä kantava tyttöjen sisäoppilaitos, joka on perustettu 1852, sekä valtiollinen maatalousoppilaitos, joka on perustettu 1883. Keskussairaala perustettiin 1855 ja se toimii nykyään neurologis-psykiatrisena osastona. Ranskaan natsimiehitystä paennut luxemburgilainen kommunistipoliitikko Louis Charles Marx perusti kaupunkiin kirurgisen sairaalan 1936, joka avattiin uudelleen ranskankielisellä nimellä "Nouvel Hôpital St Louis" vuonna 2003.


title: Ettelbréck

text: Toisessa maailmansodassa Saksa valtasi Ettelbréckin 10. toukokuuta 1940. Yhdysvaltojen joukot vapauttivat kaupungin 11. syyskuuta 1944. Saksa valtasi sen takaisin 10. joulukuuta, mutta vihdoin Ardennien taistelussa liittoutuneet voittivat 25. joulukuuta yhdysvaltalaisen kenraali George S. Pattonin johdolla.


title: Ettelbréck

text: Kaupunkiin on avattu George S. Pattonin museo. Maan kansallislaulu Ons Heemecht, "Kotimaamme", on laulettu julkisesti ensi kerran Ettelbréckissä vuonna 1864. Jalkapallojoukkue on FC Etzella Ettelbruck.


title: Spyro: Adventure

text: Spyro: Adventure (Pohjois-Amerikassa Spyro: Attack of the Rhynocs) on Pohjois-Amerikassa ja Euroopassa vuonna 2003 Game Boy Advancelle julkaistu tasohyppelypeli. Kuten , tätä peliä ei myös julkaistu Japanissa. Tämä oli Spyro-pelisarjan ensimmäinen peli, joka ei sisältänyt elämäjärjestelmää sekä kolmas peli joka julkaistiin Game Boy Advancelle.


title: Lyhytkirurgia

text: Lyhytkirurgia (lyhenne lyhki) tarkoittaa lääketieteellistä hoitomuotoa, jossa leikkaushoito annetaan mahdollisimman lyhyen hoitojakson aikana. Hoito voidaan antaa jopa vajaassa vuorokaudessa ja silloin puhutaan päiväkirurgiasta.


title: Karađorđević

text: Karađorđević on serbialainen hallitsijasuku, joka hallitsi Serbian ruhtinas- ja kuningaskuntaa sekä sittemmin Jugoslaviaa vuosina 1842–1858 ja 1903–1945.


title: Karađorđević

text: Suku polveutuu kapinajohtaja Karađorđesta. Ensimmäinen sukuun kuulunut hallitsija oli tämän poika Aleksanteri Karađorđević, joka toimi Serbian ruhtinaana 1842–1858. Hänen jälkeensä valta siirtyi lähes puoleksi vuosisadaksi takaisin kilpailevalle Obrenovićin suvulle. Karađorđevićit palasivat valtaan kuninkaina vuonna 1903, jonka jälkeen hallitsijoina toimivat Pietari I (1903–1921), Aleksanteri I (1921–1934) ja Pietari II (1934–1945). Serbian kuningaskunnan seuraajaksi syntyi 1918 Serbien, Kroaattien ja Sloveenien kuningaskunta, jonka nimi muutettiin 1929 Jugoslaviaksi. Monarkia lakkautettiin toisen maailmansodan jälkeen vuonna 1945. Suku oli vuodesta 1941 alkaen pitkään maanpaossa.


title: Karađorđević

text: Pietari II:n poika, kruununprinssi Aleksandar Karađorđević palasi Serbiaan vuonna 2001 ja sai takaisin suuren osan suvun entisestä maa- ja muusta omaisuudesta. Hän asuu nykyään entisessä kuninkaallisessa palatsissa Belgradissa.


title: Dikrech

text: Dikrech () on noin 6 000 asukkaan kaupunki Luxemburgissa samannimisessä kantonissa. Itse kaupungin keskusta on ollut kokonaan jalankulkuvyöhykettä vuodesta 1977. Kaupungissa on panimo ja klassillinen lyseo. Siellä on myös alueellinen valtiollisen poliisin päämaja. Dikrechissä sijaitsee myös Luxemburgin sotahistorian kansallismuseo. Toisen maailmansodan lopulla länsiliittoutuneiden, nimenomaan Yhdysvaltojen joukkot ylittivät Sauerjoen juuri Dikrechissä.


title: Dikrech

text: Eurocross, IAAF:n luokittelema maastojuoksutapahtuma järjestetään vuosittain Dikrechissä.


title: Dikrech

text: Kaupungin maskotti on aasi.


title: Obrenović

text: Obrenović oli serbialainen hallitsijasuku, joka hallitsi Serbian ruhtinas- ja kuningaskuntaa vuosina 1815–1842 ja 1860–1903. Sukuun kuuluivat hallitsijat Miloš Obrenović I (1815–1839 ja 1858–1860), Milan Obrenović (1839), Mikael Obrenović (1839–1842 ja 1860–1868), Milan I (1868–1889) sekä Aleksanteri I (1889–1903). Milan I otti vuonna 1882 itselleen Serbian kuninkaan arvon. Obrenovićin suku sammui Aleksanteri I:n murhaan vuonna 1903, minkä jälkeen kilpaileva Karađorđevićin suku palasi valtaan.


title: Test Drive (videopeli)

text: Test Drive on Distinctive Softwaren kehittämä ja Accoladen julkaisema ajopeli. Peli julkaistiin Amiga, Amstrad CPC, Apple II, Atari ST, Commodore 64 ja DOSille vuonna 1987. Se on Test Drive -sarjan ensimmäinen peli.


title: Test Drive (videopeli)

text: Pelaaja valitsee viidestä eri superautosta. Pelissä on viisi eri kenttää.


title: Geir Suursild

text: Geir Suursild (s. 13. lokakuuta 1994 Pärnu) on virolainen soutaja. Hän kilpaili vuoden 2012 kesäolympialaisissa Lontoossa ja jäi siellä miesten pariairokaksikossa 13. sijalle yhdessä Jüri-Mikk Udamin kanssa.


title: Pesäpallon suomensarja 1954

text: Pesäpallon suomensarja pelattiin kymmenennen kerran kaudella 1954. Sarjan mestaruuden voitti Ilmajoen Kisailijat. Muut nousijat olivat Helsingin Pallo-Toverit ja Nurmon Jymy.


title: Pesäpallon suomensarja 1954

text: Loimaan Palloilijat 2 putosi, koska seuran 1-joukkue putosi mestaruussarjasta.


title: Pesäpallon suomensarja 1954

text: VKV luovutti.


title: Pesäpallon suomensarja 1954

text: Ensimmäisessä vaiheessa lohkovoittajat jaettiin kahteen ryhmään maantieteellistä jakoa noudattaen.


title: Pesäpallon suomensarja 1954

text: Pelattiin Veitsiluodossa 4.-5. syyskuuta.


title: Pesäpallon suomensarja 1954

text: Pelattiin Jyväskylässä 4.-5. syyskuuta.


title: Pesäpallon suomensarja 1954

text: Nousukarsinnan toinen vaihe pelattiin Ilmajoella 18.-19. syyskuuta.


title: Pesäpallon suomensarja 1954

text: Ilmajoen Kisailijat ja Helsingin Pallo-Toverit nousivat suoraan mestaruussarjaan. Oulun Pyrintö jatkokarsintaan.


title: Pesäpallon suomensarja 1954

text:
Pelattiin Oulussa 25. -26. syyskuuta. Mukaan kelpuutettiin suomensarjan lopputurnauksen 3. sijoittunut Oulun Pyrintö sekä niiden lohkojen toiseksi sijoittuneet, joiden voittajat nousivat kakkosmarkkinoilta Mestaruussarjaan.
Nurmon Jymy nousi kolmantena joukkueena Mestaruussarjaan kaudeksi 1955.


title: Eden Games

text: Eden Games (tunnettu Eden Studiosina vuoteen 2003) oli videopelistudio. Vuonna 2002 yritys myytiin Infogrames Groupille. Se tunnetaan parhaiten V-Rally-sarjasta, kuten myös 2006 julkaistusta Test Drive Unlimitedistä.


title: Karađorđe

text: Karađorđe (syntyjään "George Petrović", , tunnettiin myös nimellä "Musta George"; 14. marraskuuta 1762 Viševac – 25. heinäkuuta 1817 Radovanje) oli serbialainen kapinajohtaja, joka johti serbien itsenäisyystaistelua ottomaanien valtaa vastaan vuosina 1804–1813. Hän oli myös Karađorđevićin dynastian perustaja.


title: Karađorđe

text: Karađorđe oli lähtöisin talonpoikaisesta perheestä ja vietti nuoruutensa siko- ja vuohipaimenena. Hän muutti vuonna 1787 Itävaltaan ja soti Itävallan armeijassa italialaisia ja turkkilaisia vastaan. Itävallan–Turkin sodan loputtua hän asettui asumaan Serbian Topolaan ja elätti itsensä karjakauppiaana. Kun serbit vuonna 1804 nousivat turkkilaisia janitsaareja vastaan, he valitsivat Karađorđen johtajakseen. Sulttaani Selim III hyväksyi janitsaarien kukistamisen, sillä hän piti näitä kapinallisina. Menestys kuitenkin innoitti serbit vaatimaan itsehallintoa, mihin sulttaani ei enää suostunut. Tämän seurauksena Karađorđe aloitti vuonna 1805 itsenäisyyssodan. Taitavalla sissisodankäynnillä hän onnistuikin karkottamaan turkkilaiset Serbiasta ja maa itsenäistyi väliaikaisesti. Vuonna 1808 hyväksyttiin Serbian ensimmäinen perustuslaki ja Karađorđe nimitettiin maan valtionpäämieheksi nimikkeellä ”Serbian ylin perinnöllinen johtaja”.


title: Karađorđe

text: Vuodesta 1807 sodassa Turkkia vastaan ollut Venäjä toimi Serbian liittolaisena, mutta sen tuki Serbian itsenäisyydelle oli lähinnä muodollinen. Vuonna 1810 serbit ja venäläiset voittivat yhteisvoimin turkkilaiset Varvarinin ja Loznican taisteluissa, mutta Napoleonin hyökättyä Venäjälle vuonna 1812 Venäjä solmi pikaisesti Turkin kanssa rauhan, joka ei antanut kunnollisia takeita Serbian itsenäisyyden säilymiselle. Turkkilaiset hyökkäsivätkin pian Serbiaan ja valloittivat maan takaisin vuonna 1813. Karađorđe pakeni Itävaltaan. Miloš Obrenović käynnisti vuonna 1815 Serbiassa uuden kapinan turkkilaisia vastaan, mutta hän piti Karađorđea kilpailijanaan eikä sallinut tämän palata maahan. Karađorđe palasi kuitenkin Venäjän kautta salaa Serbiaan tarkoituksenaan johtaa uutta kansannousua kreikkalaisten tuella. Hänet murhattiin nukkuessaan Obrenovićin käskystä, joka lisäksi määräsi Karađorđen pään lähetettäväksi sulttaanille Konstantinopoliin. Karađorđevićin ja Obrenovićin sukujen suhteet olivat tämän jälkeen pitkään vihamieliset, mikä vaikutti merkittävästi Serbian politiikkaan.


title: Karađorđe

text: Karađorđen poika Aleksanteri Karađorđević oli Serbian ruhtinaana vuosina 1842–1858, mutta hänen syrjäyttämisensä jälkeen Obrenovićit palasivat valtaan vuoteen 1903 asti.


title: Barnet FC

text: Barnet Football Club on englantilainen ammattilaisjalkapalloseura Lontoosta. Se pelaa kaudella 2018–2019 konferenssissa, joka on Englannin viidenneksi korkein sarjataso.


title: Barnet FC

text: Barnet FC perustettiin vuonna 1888. Joukkueen historia alkaa kuitenkin vuodesta 1882, jolloin Cowley Collegen entiset oppilaat muodostivat "Woodville FC" nimisen seuran. Kauden 1885–86 joukkue liittyi yhteen "Lyonsdown FC":n kanssa, jolloin syntyi "New Barnet FC". Joukkue vaihtoi pelipaikkaa vuonna 1888 ja samalla nimeksi vaihtui nykyinen "Barnet FC". Vuonna 1901 joukkue hyllytettiin kuudeksi viikoksi sen rikottua amatööripelaajien palkanmaksua koskeneita säädöksiä. Tämä aiheutti taloudellisia ongelmia ja marraskuussa 1901 seura joutuikin selvitystilaan.


title: Barnet FC

text: Barnet on voittanut Englannin konferenssin kahdesti – vuosina 1991 ja 2005. Joukkue pelasi vuosina 1991–2001 4. divisioonassa, mutta putosi konferenssiin 2001. Se nousi konferenssin mestaruuden myötä takaisin kakkosliigaan vuonna 2005. Keväällä 2013 se putosi jälleen konferenssiin, josta se kahden kauden jälkeen nousi takaisin kakkosliigaan. Joukkueen valmentajana on ollut Edgar Davids. joka lopetti tammikuussa 2014. Hänen seuraajakseen nousi Martin Allen.


title: Barnet FC

text: Barnet FC pelasi kotiottelunsa syyskuusta 1907 alkaen Underhill Stadiumilla, mutta muutti kaudeksi 2013–2014 The Hive Stadiumille.


title: Emma Carus

text: Emma Carus (18. maaliskuuta 1879 Berliini – 18. marraskuuta 1927 New York) oli yhdysvaltalainen laulaja ja teatterinäyttelijä.


title: Emma Carus

text: Emma Carus syntyi Saksassa ja muutti perheensä mukana Yhdysvaltoihin vuonna 1883. Hänen isänsä nimi oli Carl Carus ja äiti oli tunnettu primadonna Henrietta Rolland. Emma lauloi ensimmäisen kerran yleisölle kuuden vuoden ikäisenä ja teki teatteridebyyttinsä 15-vuotiaana. Hän näytteli 1900-luvun ensimmäisellä vuosikymmenellä lukuisissa komediamusikaaleissa ja esiintyi "Ziegfeld Follies" -revyysarjan ensimmäisessä tuotannossa vuonna 1907.


title: Emma Carus

text: Vuonna 1905 Carus meni naimisiin Harry James Everallin kanssa. Hän esiintyi vaudevillessa laulavana komediennena vuodesta 1907 lähtien. Vuonna 1915 hän ryhtyi yksinomaan vaudeville-esiintyjäksi.


title: Emma Carus

text: Emma Carus kuoli New Yorkissa vuonna 1927.


title: Magda Lupescu

text: Magda Lupescu (1896 (?) Romania – 29. heinäkuuta 1977 Estoril, Portugali) oli Romanian kuningas Kaarle II:n rakastajatar ja sittemmin vaimo. Hänestä tuli 1930-luvulla merkittävä ja kiistanalainen henkilö Romanian politiikassa.


title: Magda Lupescu

text: Lupescun taustasta ja varhaisista vaiheista ei ole varmaa tietoa, mutta tiettävästi hänen isänsä oli juutalainen ja äitinsä roomalais-katolinen. Lupescun ensimmäinen aviomies oli Tâmpeanu-niminen romanialainen upseeri. Hän oli edelleen naimisissa aloittaessaan 1920-luvun alussa suhteen kruununprinssi Kaarlen kanssa. Suhdetta ei hyväksytty, ja Kaarle pakotettiin sen vuoksi vuonna 1925 luopumaan oikeuksistaan Romanian kruunuun ja lähtemään maanpakoon. Saadakseen perimysoikeutensa takaisin hän lupautui myöhemmin lopettamaan suhteen Lupescuun ja palasi tilapäisesti yhteen vaimonsa, Kreikan prinsessa Helenan kanssa.


title: Magda Lupescu

text: Kaarle II kohosi Romanian kuninkaaksi vuonna 1930 ja hän palasi heti yhteen rakastajattarensa kanssa. Lupesculla katsottiin olevan suurempi vaikutusvalta kuninkaaseen kuin tämän ministereillä, mikä herätti tyytymättömyyttä ja paheksuntaa. Talonpoikaispuolueen puheenjohtaja Iuliu Maniun mukaan Lupescun vaikutus oli syynä lähes kaikkeen pahuuteen Romaniassa. Varsinkin äärioikeistolainen Rautakaarti kiinnitti huomionsa Lupescun juutalaisuuteen. Kaarle syrjäytettiin syyskuussa 1940 ja hän pakeni uudelleen maasta yhdessä Lupescun kanssa. He menivät naimisiin vuonna 1947, jolloin Lupescu otti nimekseen prinsessa Elena. Miehensä kuoltua vuonna 1953 hän asui loppuikänsä Estorilissa Portugalissa.


Enjoy Yourself (It’s Later Than You Think) on Carl Sigmanin ja Herb Magidsonin tekemä musiikkikappale. Vuoden 1950 maaliskuussa se nousi Decca-levy-yhtiön kustantamana nuottijulkaisuna Yhdysvaltain Top 10 -listalla sijalle kymmenen esittäjänään Guy Lombardo & His Royal Canadiens ja laulusolistinaan Kenny Gardner. Laulun nimeen liitetty lisäys oli ajankohtainen sikäli, että Korean sota näytti väistämättömältä ja Neuvostoliitto oli kehittänyt oman ydinaseensa.


title: Enjoy Yourself (It’s Later Than You Think)

text: Vuonna 1980 laulu oli uuden aallon ska-yhtye The Specialsin albumin "More Specials" aloitus- ja päätöskappaleena. Kappaleen sanoma oli säilynyt entisellään, sillä aloituskappaletta seuraava "Man at C & A" alkaa ydiniskuvaroituksella.


title: Jaavan taistelu

text: Jaavan taistelu oli osa Japanin Hollannin Itä-Intian sotaretkeä toiseen maailmansotaan kuuluneessa Tyynenmeren sodassa. Taistelu käytiin japanilaisten ja liittoutuneiden välillä Jaavan saaresta Hollannin Itä-Intiassa (nyk. Indonesiassa). Taistelu alkoi 28. helmikuuta 1942 ja päättyi liittoutuneiden antautumiseen 12. maaliskuuta. Taistelun ohessa käytiin myös Jaavanmeren ja Sundasalmen meritaistelut, jotka päättyivät japanilaisten voittoon. Japanilaiset miehittivät Jaavan saarta sodan loppuun asti, kunnes saarella olevat japanilaiset antautuivat liittoutuneille vuonna 1945.


title: Sonic Battle

text: Sonic Battle (ソニック バトル, "Sonikku Batoru") on Sonic Teamin kehittämä ja Segan sekä THQ:n julkaisema taistelupeli Game Boy Advancelle. Se on Sonic the Hedgehog-pelisarjan toinen taistelupeli, Sonic the Fightersin ollessa ensimmäinen. Se julkaistiin Japanissa 4. joulukuuta 2003 sekä Pohjois-Amerikassa ja PAL-maissa vuonna 2004. Tämä oli ensimmäinen Sonic-peli Japanissa, joka sisältää kiroilua (vuoropuhelu muutettiin kun peli tuotiin Pohjois-Amerikan markkinoille).


title: Beluha

text: Beluha on Altaivuoriston korkein vuori (4 506 m). Se sijaitsee Venäjän ja Kazakstanin rajalla.


title: Beluha

text: Jäätiköt peittävät vuoresta noin 70 neliökilometriä.


title: Tetrakloorieteeni

text: Tetrakloorieteeni eli tetrakloorietyleeni eli perkloorietyleeni (CCl) on perkloorattu alkeeni. Yhdistettä käytetään liuottimena, kuivapesuaineena ja eräiden yhdisteiden valmistuksessa.


title: Tetrakloorieteeni

text:
Tetrakloorieteeni on huoneenlämpötilassa väritöntä nestettä. Se ei liukene veteen, mutta liukenee orgaanisiin liuottimiin. Yhdiste liuottaa rasvaa ja useita muita orgaanisia yhdisteitä ja myös eräitä epäorgaanisia yhdisteitä. Tetrakloorieteeni voi myös syövyttää eräitä metalleja, kuten alumiinia. Tetrakloorieteeni on suhteellisen stabiilia, mutta hapen ja valon tai ultraviolettisäteilyn vaikutuksesta tapahtuu auto-oksidaatio triklooriasetyylikloridiksi. Tekninen tetrakloorietyleeni on yleensä stabiloitu amiineilla, fenoleilla, estereillä tai epoksideilla. Stabiloimaton
tetrakloorietyleeni hajoaa hitaasti valon ja lämmön vaikutuksesta muodostaen myrkyllistä fosgeenia ja
syövyttävää diklooriasetyylikloridia.


title: Tetrakloorieteeni

text: Ensimmäisen kerran yhdistettä valmisti Michael Faraday vuonna 1821 heksakloorietaania kuumentamalla. Nykyään tetrakloorieteeniä valmistetaan klooraamalla eteeniä, trikloorieteeniä tai 1,2-dikloorietaania, 1-2-dikloorietaanin ja eräiden muiden halogenoitujen hiilivetyjen oksikloorauksella tai tetrakloorimetaanin pyrolyysillä tai eliminaatioreaktiolla pentakloorietaanista.


title: Tetrakloorieteeni

text: Tetrakloorieteenin tärkein käyttökohde on vaatteiden puhdistaminen kuivapesulla, mihin käytetään noin 80% kaikesta tuotetusta tetrakloorieteenistä. Muita käyttökohteita ovat CFC-yhdisteiden ja triklooriasetyylikloridin ja trikloorietikkahapon valmistus, värjäysprosessit ja metallipintojen puhdistus.


Age of Pirates 2: City of Abandoned Ships on Akellan kehittämä ja Playlogicin julkaisema tietokoneroolipeli, joka julkaistiin Microsoft Windowsille vuonna 2009. Peli on jatkoa peleille "Sea Dogs" (2000), "Pirates of the Caribbean" (2003) ja "" (2006).


title: Age of Pirates 2: City of Abandoned Ships

text: Pelissä on säilytetty useita ominaisuuksia edellisistä peleistä, kuten kyvystä käydä kauppaa, taistella hallituksen muita aluksia vastaan, tutkia paikkoja ja purjehtia realiajassa. Realiajassa purjehtiminen ei kuitenkaan ole pakollista, vaan pelaaja voi purjehtia nopeampaakin kartan avulla. Pelissä on kuitenkin uusi nopeampi taistelujärjestelmä ja monimutkaisempi tapa käydä kauppaa.


text: "Age of Pirates 2: City of Abandoned Ships" on roolipeli. Juoni päättyy melko avoimesti. Alussa pelaaja vai aloittaa yksin tai valita yhden neljästä eri maan merivoimista(Englanti, Espanja, Ranska ja Alankomaat.


text: Valinnasta huolimatta pelaaja tekee useita tehtäviä, joista jotkut ovat pakollisia.


text:
Pelissä on kolme eli hahmoluokkaa, joista pelaaja voi valita. Jokaisella on eri juoni. Hahmoluokat ovat kauppias, kaappari ja seikkailija.
Kuten aiemmissakin peleissä, on olemassa monia miekkoja, joilla jokaisella aseella on omia ominaisuuksia.


text: Pelin nimi ”Pirates” on tullut englanninkielisistä sanoista Power (teho), Insight (näkemys), Reaction (reaktio), Authority (viranomainen), Talent (lahjakkuus), Endurance (kestävyys) ja Success (menestys).


text: Aiemmista osista peliin on jätetty myös eri laivamuodot. Pelaajalla voi olla yksi tai useampi laiva, tai joissain tapauksissa ei yhtäkään. Paremmat alukset tietenkin maksavat myös enemmän. Joitain aluksia ei voi ostaa vaan ne pitää kaapata meritaistelulla. Jotkut laivat taas ovat käytettävissä vasta, kun on tehnyt tiettyjä tehtäviä. Pelin laivaluokat ovat Battleship, Warship, Xebec, Ship of Line, Barque, Barquentine, Brig, Brigantine, Caravel, Corvette, Fluyt, Frigate, Lugger, Galleon, King’s Man of War, Man of War, Pinnace, Schooner, Sloop ja Tartane.


text: Tehtävien aikana pelaaja voi käyttää sodissa myös Lentävää Hollantilaista tai sotalaiva Soleil-Royalia.


title: Westin lannoitetehtaan räjähdys

text: West Fertilizer Companyn lannoitetehtaalla Westissä Texasissa Yhdysvalloissa syttyi 17. huhtikuuta 2013 tulipalo, jota seurasi voimakas räjähdys. Palon syttymissyy ei ollut aluksi selvillä, mutta räjähdys aiheutui lannoitteissa käytettävästä ammoniakista. Bureau of Alcohol, Tobacco, Firearms and Explosives kertoi toukokuussa 2016, että räjähdykseen johtanut palo oli tahallaan sytytetty.


title: Westin lannoitetehtaan räjähdys

text: 21. huhtikuuta 2013 ilmoitettiin, että räjähdyksessä kuolleita oli 15 ja loukkaantuneita yli 200. Assocation of Texas -vakuutusyhtiö arvioi, että vahingot tulisivat maksamaan yli 100 miljoonaa dollaria.


title: Karl Alfred Poppius

text: Karl Alfred Poppius (14. helmikuuta 1846 Jaakkima – 1. tammikuuta 1920 Helsinki) oli suomalainen opettaja ja perhostutkija.


title: Karl Alfred Poppius

text: Poppius kävi Porvoon lukiota ja valmistui opettajaksi 1871. Hän väitteli tohtoriksi 1889. Hän toimi oppikoulunopettajana Turussa vuodesta 1875, viimeksi ruotsalaisen reaalilysyseon luonnonhistorian ja maantieteen lehtorina 1888–1903. Hän oli myös koulun rehtori.


title: Olga Poppius

text: Olga Wilhelmina Poppius, o.s. Finne (17. heinäkuuta 1866 Kangasala– 23. kesäkuuta 1939) oli suomalainen näyttelijä, lausuja ja puheilmaisun opettaja.


title: Olga Poppius

text: Poppius oli näyttelijänä Suomalaisessa teatterissa 1885–1898. Hänen puolisonsa oli Tullihallituksen pääjohtaja Wille Poppius. Poppius kävi tyttökoulun ja opiskeli näyttämötaidetta Kaarola Avellanin johtamana ja teki opintomatkat Pariisiin vuonna 1890 ja 1894 sekä Saksaan vuonna 1925. Kirjailija Jalmari Finne oli Poppiuksen veli ja taiteilija Hilkka Finne hänen sisarensa.


title: Yrjänä Pietarinpoika

text: Yrjänä Pietarinpoika (; n. 1530 – 22. syyskuuta 1568 Tukholma) oli Ruotsin kuningas Eerik XIV:n sihteeri ja läheinen neuvonantaja, joka toimi myös runsaasti poliittisia tuomioita langettaneen kuninkaan lautakunnan syyttäjänä. Hänestä on yleensä annettu ruotsalaisessa historiankirjoituksessa varsin kielteinen kuva. Myöhemmin on kiistelty siitä, kuinka suuri vaikutusvalta hänellä todellisuudessa oli kuninkaaseen.


title: Yrjänä Pietarinpoika

text: Yrjänä Pietarinpojan isä oli Salan kirkkoherra Pietari Juhananpoika. Yrjänä opiskeli 1550-luvun alussa Wittenbergin yliopistossa Saksassa. Hän tuli vuonna 1555 Kustaa Vaasan kanslian palvelukseen ja 1558 sihteeriksi herttua Eerikin hovissa Kalmarissa. Kun Eerik seurasi isäänsä valtaistuimella vuonna 1560, tuli Yrjänästä kuninkaallinen sihteeri. Hän sai suuren vaikutusvallan maan hallintoon ja keräsi myös merkittävän omaisuuden. Parhaiten Yrjänä muistetaan toiminnastaan Eerik XIV:n perustaman kuninkaan lautakunnan prokuraattorina eli syyttäjänä. Ruotsin sisäisen valtakamppailun seurauksena lautakunnasta tuli 1560-luvun kuluessa työkalu, jota kuningas käytti vastustajiensa nujertamiseksi. Syytettyjen penkille joutuivat muun muassa Juhana-herttua (1562–1563), Nils Sture (1566) ja muut niin sanotun Sture-puolueen johtajat (1567). Yrjänästä tuli varsinkin aatelin silmissä hallintoon kohdistuneen tyytymättömyyden pääkohde, varsinkin kun hänen katsottiin vaikuttaneen merkittävästi kuninkaan ylhäisaatelin etuoikeuksia karsineeseen läänityspolitiikkaan.


title: Yrjänä Pietarinpoika

text: Niin sanottujen Sture-murhien jälkeen vuonna 1567 Eerik XIV:n ote maan johdosta alkoi kirvota mielisairauden seurauksena ja valtaneuvosto otti ohjat käsiinsä. Kuninkaan väitettiin olleen huonojen neuvonantajien harhaanjohtama ja Yrjänä nähtiin heistä päällimmäisenä, kaiken pahan alkujuurena. Häntä syytettiin valheellisten syytösten esittämisestä kuninkaan lautakunnassa syytettyinä olleita vastaan ja syyttömien väärästä kohtelusta. Yrjänä ja hänen vaimonsa Anna Antintytär tuomittiin kuolemaan 5. syyskuuta 1567, mutta tuomioita ei pantu täytäntöön vaan heitä pidettiin vankeina. Eerik XIV:n palattua vuoden 1568 alkupuolella johtamaan maata Yrjänä vapautettiin ja palautettiin aiempaan asemaansa. Kun Juhana ja Kaarle-herttua pian tämän jälkeen nousivat kapinaan kuningasta vastaan, tämä luovutti Yrjänän Tukholmaa piirittäville kapinallisille pelastaakseen oman asemansa. Yrjänän kuolemantuomio pantiin nyt toimeen teilaamalla. Piirittäjät surmasivat myös hänen iäkkään äitinsä, jota syytettiin noituudesta. Vaimo ja lapset onnistuivat pakenemaan.


title: Yrjänä Pietarinpoika

text: Yrjänän kolme poikaa toimivat myöhemmin kuningas Kaarle IX:n palveluksessa.


title: Rydboholmin linna

text: Rydboholmin linna on Ruotsissa Österåkerin kunnassa sijaitseva linna. Nykyinen ulkoasu on peräisin 1700-luvulta, mutta rakennuksessa on osia myös 1500-luvulta. Paikkaa on Vallentunan Lindholmenin lisäksi pidetty Kustaa Vaasan mahdollisena syntymäpaikkana. Linna on nykyisin yksityisasuntona.


title: Jääkiekon kokoonpanot talviolympialaisissa 1994

text: Vuoden 1994 talviolympialaisten jääkiekkoturnauksen kokoonpanot joukkueittain.


title: Jääkiekon kokoonpanot talviolympialaisissa 1988

text: Vuoden 1988 talviolympialaisten jääkiekkoturnauksen kokoonpanot joukkueittain.


Sounds of the Season: The Taylor Swift Holiday Collection on yhdysvaltalaisen laulaja Taylor Swiftin jouluaiheinen EP vuodelta 2007. EP sisältää cover-versioita tunnetuista joululauluista ja kaksi Swiftin omaa kappaletta.


title: Sounds of the Season: The Taylor Swift Holiday Collection

text: Levy julkaistiin ensimmäisen kerran rajoitettuna painoksena Target-liikkeissä myytäväksi vuonna 2007. Se julkaistiin uudelleen laajempaan levitykseen vuonna 2009. Uusintapainoksen nimi on "The Taylor Swift Holiday Collection". Albumi nousi Billboard 200 listan sijalle 20 vuonna 2009. Joulukuuhun 2012 mennessä sitä oli myyty Yhdysvalloissa 934 000 kappaletta.


title: Jacques Roux

text: Jacques Roux (21. elokuuta 1752 Pranzac – 10. helmikuuta 1794 Bicêtre) oli ranskalainen radikaali katolinen pappi, joka johti Ranskan suuren vallankumouksen aikana ”raivopäät” ("enragés") -nimistä sanskulottien äärisiipeä.


title: Jacques Roux

text: Vallankumouksen alkaessa vuonna 1789 Roux oli kirkkoherrana pariisilaisessa seurakunnassa. Hän alkoi pian esiintyä radikaalien ajatusten kannattajana ja tuli 1791 valituksi Pariisin kommuniin. Toukokuussa 1792 hän vaati hamstraajien teloittamista ja johti seuraavan vuoden helmikuussa elintarvikkeiden niukkuuteen liittyneitä mellakoita Pariisissa. Roux johti myös sanskulottien kansannousua, joka pakotti kansalliskonventin erottamaan 2. kesäkuuta 1793 girondistit. Maan johtoon nousseet jakobiinit olivat hekin haluttomia toteuttamaan ”raivoisten” vaatimuksia ja Roux kannattajineen jatkoi hyökkäilyä konventtia vastaan. Lopulta 28. heinäkuuta 1793 Robespierre syytti Rouxia vieraan vallan agentiksi ja vastavallankumoukselliseksi. Seurauksena Roux erotettiin Pariisin kommuunista ja kordelieeriklubista. Hänet pidätettiin 5. syyskuuta. Hän teki myöhemmin itsemurhan Bicêtren vankilassa.


title: Jacques Roux

text: Syksystä 1793 alkaen Jacques Hébertin johtamat hébertistit pyrkivät omaksumaan Rouxin ja ”raivokkaiden” poliittisen ohjelman.


title: Uomarinteen koulu

text: Uomarinteen koulu on Vantaan Myyrmäessä sijaitseva peruskoulun alakoulu. Lukuvuonna 2016–2017 Uomarinteen koulussa oli noin 715 oppilasta ensimmäisestä kuudenteen luokkaan. Oppilaista vieraskielisiä on 29 prosenttia. Koulu on mukana KiVa- ja Liikkuva koulu -kampanjoissa.


title: Uomarinteen koulu

text: Pihapiiriin kuuluu kolme koulurakennusta:


title: Uomarinteen koulu

text: Keväällä 2016 uutisoitiin Uomarinteen koulun laajennuksesta noin 300 oppilaspaikalla vuosien 2017–2018 aikana. Laajennus mahdollistaisi samalla Vaskivuoren lukion pihalla sijaitsevasta parakkikoulusta ja koulun omalla tontilla sijaitsevasta A-rakennuksesta luopumisen.


title: Raivopäät (Ranskan vallankumous)

text: Raivopäät (myös "raivoisat" tai "riivatut"; ) olivat Ranskan suuren vallankumuksen aikana toiminut radikaali ääriliike, joka kannatti alempia yhteiskuntaluokkia hyödyttäviä taloudellisia ja sosiaalisia uudistuksia. Liikkeen johtajia olivat pappi Jacques Roux ja postivirkailija Jean Varlet. Liikkeen huolena oli varsinkin elintarvikepula ja se vaati hintasääntelyä, viljan pakkoluovutuksia ja valtion taloudellisia avustuksia köyhille. Raivopäät vaikuttivat girondistien erottamiseen kansalliskonventista kesäkuussa 1793 ja painostivat vuoripuoluetta ajamaan entistä jyrkempää linjaa. Koska liike kritisoi jatkuvasti Ranskan hallitusta, sen johtajat pidätettiin syyskuussa 1793 Yhteishyvän valiokunnan määräyksestä. Liikkeen kuihduttua hébertistit jatkoivat sen tavoitteiden ajamista.


title: High On Fire

text: High On Fire on stoner metal-yhtye, joka perustettiin Oaklandissa vuonna 1998. Yhtyeen keulahahmo ja perustaja Matt Pike soittaa myös kitaraa vaikutusvaltasessa stoner doom -yhtyeessä Sleep.


title: Kordelieeriklubi

text: Kordelieeriklubi (; viralliselta nimeltään "Ihmis- ja kansalaisoikeuksien ystävien seura", ) oli Ranskan suuren vallankumouksen aikana toiminut poliittinen klubi, jonka ympärille ryhmittyneitä kutsuttiin kordelieereiksi.


title: Kordelieeriklubi

text: Kordelieeriklubi perustettiin vuonna 1790 ehkäisemään vallan väärinkäyttöä ja kansalaisoikeuksien loukkauksia. Klubin nimi tuli sen alkuperäisestä kokoontumispaikasta, valtion haltuun otetusta Pariisin entisestä kordelieeri- eli fransiskaaniluostarista. Klubin johtajiin kuuluivat muun muassa Jean-Paul Marat ja Georges Danton, jotka tekivät siitä merkittävän poliittisen voimatekijän. Kuningas Ludvig XVI:n yritettyä epäonnistunutta pakoa Varennesissa kesäkuussa 1791 kordelieerit vaativat kuninkaan syrjäyttämistä ja järjestivät vaatimustensa tueksi 17. heinäkuuta kuuluisan verenvuodatukseen päättyneen Marskentän mielenosoituksen. Kansalliskaartin hajottaessa mielenosoituksen 50 ihmistä sai surmansa ja kordelieeriklubi kiellettiin tilapäisesti.


title: Kordelieeriklubi

text: Monarkian lakkauttamisen jälkeen syksyllä 1792 Danton tukijoineen jätti kordelieeriklubin ja sen johtoon astuivat Antoine-François Momoro ja Jacques Hébert, joiden johdolla klubin linja muuttui yhä radikaalimmaksi. Nyt klubi siirtyi kannattamaan paikallista itsehallintoa, suoraa demokratiaa, ateismin edistämistä ja vallankumousarmeijan luomista. Klubi menetti merkityksenä Hébertin kannattajien pidätyksen jälkeen keväällä 1794.


title: Erämaan valloittajat

text: Erämaan valloittajat () on vuonna 1927 julkaistu W. S. Van Dyken ohjaama yhdysvaltalainen mykkä lännenelokuva, jonka pääosissa ovat Tim McCoy, Joan Crawford ja Roy D’Arcy.


title: Erämaan valloittajat

text: "Erämaan valloittajat" tuotettiin ja kuvattiin vuonna 1926 80 000 dollarin budjetilla. Elokuva on muuten kuvattu kokonaan mustavalkoisena, mutta yksi kohtaus on kuvattu värilliseksi Technicolorilla. Metro-Goldwyn-Mayer tuotti ja levitti elokuvan.


title: Erämaan valloittajat

text: "Erämaan valloittajat" sai ensi-iltansa Yhdysvalloissa 15. tammikuuta vuonna 1927. Elokuva menestyi taloudellisesti hyvin; se tuotti 283 000 dollaria. Suomessa elokuva sai ensi-illan 27. helmikuuta vuonna 1928.


title: Erämaan valloittajat

text: "Erämaan valloittajat" sijoittuu 1700-luvulle seitsenvuotisen sodan aikaan. Pukudraamassa eversti Sir Dennis O’Hara (McCoy) rakastaa ranskalaisvoimien komentajan tytärtä René Contrecoeuria (Crawford), jonka päällikkö Pontiacin intiaanit kidnappavat. O’Hara aikoo pelastaa hänet ja avioitua hänen kanssaan.


title: Sranantongo

text: Sranantongo (ISO 639-3: srn; myös "sranan", "taki-taki") on Surinamessa puhuttava englantiin perustuva kreolikieli. Lisäksi sitä käytetään muun muassa Aruballa. Siinä on paljon samankaltaisuuksia Sierra Leonessa puhuttavan krion kielen kanssa.


title: Sranantongo

text: Vaikka hollanti on Surinamen ainoa virallinen kieli sranan tongolla on vakaa käyttäjäkunta ja kieli toimiikin maan lingua francana. Äidinkielisiä puhujia on n. 130 000, mutta toisena kielenä sitä puhuu 500 000 eli käytännössä koko Suriname.


title: Sranantongo

text: Henri Frans de Ziel (1916–75) kehitti sranantongoa ja loi sille kirjallisuutta. Surinamen kansallislaulun, joka on de Zielin kirjoittama, toinen säkeistö lauletaan sranan tongolla.


title: Pyykinkuivausteline

text: Pyykinkuivausteline on pestyn pyykin kuivaamiseen tarkoitettu teline. Jotkin telineet ovat kookkaita ja ulkokäyttöön suunniteltuja. Pienemmät mallit on tarkoitettu sisäkäyttöön ja voivat olla kasattavia, lattialle koottavia tai kiinteämmin yleensä seinään tai kattoon asennettavia.


title: Sichuanin maanjäristys 2013

text: Sichuanin maanjäristys 2013 oli maanjäristys, joka tapahtui 20. huhtikuuta 2013 Kiinan Sichuanin (eli Setšuanin) maakunnassa. Kiinalaisten alustava arvio järistyksen voimakkuudesta oli 7 magnitudia, mutta yhdysvaltalaisten geologien mittauksien mukaan järistys oli voimakkuudeltaan 6,6 magnitudia. Järistyksessä sai surmansa ainakin 180 ihmistä.


title: Porin kreivikunta

text: Porin kreivikunta oli 1651–1679 käytössä ollut hallinnollinen alue, jonka sotamarsalkka Gustaf Horn sai vuonna 1651. Se käsitti Porin kaupungin, talonpoikaistiloja Huittisista, Kokemäeltä ja Ulvilasta sekä Porin kuninkaankartanon, Ulvilassa sijainneen Koiviston kartanon ja Kokemäenjoen lohenkalastamot eli tokeet Ulvilassa ja Kokemäellä. Myöhemmin kreivikunta jäi Hornin leskelle Sigrid Bielkelle ja tämän vävylle Nils Bielkelle. Se peruutettiin 1680 isossa reduktiossa. Porin kreivikunnan hallinnollisena keskuspaikkana toimi Porin kuninkaankartano. Kreivikunnan hajanaisuudesta riippumatta sen hallinto- ja oikeudenkäyttöalue oli yhtenäinen asioiden hoidon yksinkertaistamiseksi. Tähän hallintoalueeseen kuului Suur-Huittinen ja Suur-Ulvila, myös pitäjissä sijainneet muiden omistajien talot.


title: Porin kreivikunta

text: Alankomaiden nykyisellä kuninkaalla Willem-Alexanderilla on edesmenneen isänsä, prinssipuoliso Claus van Amsbergin kautta sukujuuria Porin kreivikuntaan. Claus van Amsberg polveutui pommerilaisista Schlippenbachin kreiveistä, jotka olivat sotamarsalkka Nils Bielken ja tämän vaimon, Porin kreivittären Eeva Kustaantytär Hornin nuoremman tyttären jälkeläisiä. Eeva Hornin isänisänisä oli Kankaisten ritari Henrik Klaunpoika Horn, joka oli Vehkalahden Salmenkylän Kirstin poika.


title: Porin kreivikunta

text: Kuningatar Kristiina lahjoitti Porin kreivikunnan 26. maaliskuuta 1651 tehdyllä lahjoituskirjalla sotamarsalkka Gustaf Hornille, joka oli ansioitunut 30-vuotisessa sodassa. Samassa yhteydessä hänet ylennettiin Porin kreiviksi. Jo vuodesta 1639 alkaen Hornilla oli ollut läänityksenä lähes koko Huittinen ja 25 tilaa Loimaalta. Loimaan läänityksiä ei liitetty Porin kreivikuntaan, vaan ne yhdistettiin Arvid Wittenbergille lahjoitettuun Loimaan vapaaherrakuntaan.


title: Porin kreivikunta

text: Kreivikunnan alueellinen hajanaisuus johtui siitä, että pitäjien maat oli jo aiemmin suurelta osin lahjoitettu muille ja jaettu sotaväen palkkaukseen. Suuri yhtenäisiä vapaita alueita ei yksinkertaisesti ollut enää jäljellä. Kreivikunnan lisäksi Horn omisti Vampulassa 47 taloa, jotka hän 1653 osti rälssiksi. Turussa hänellä oli joitakin kaupunkikiinteistöjä ja Paimiossa Meltolan kartano, jonka hän oli ostanut pormestari Petter Plagmanilta 1627.


title: Porin kreivikunta

text: Porin kreivikunnan alueessa tapahtui myös muutoksia, joiden syynä oli Ruotsin vuoden 1655 valtiopäivien päättämä niin sanottu neljänneksen peruutus. Tällä pyrittiin lisäämään kruunun tuloja. Peruutuksessa määrättiin takaisin kruunulle kaikki luovuttamattomat alueet. Lisäksi aatelin tuli maksaa neljäsosa kaikista läänitys- ja lahjoitustuloistaan valtiolle tai luovuttaa sille neljäsosa lahjoitettujen tilojen maista. Kruunun luovuttamattomiin oikeuksiin katsottiin kuuluvan kaupungit ja niiden tullitulot sekä kaikki kalastamot. Siksi Porin kreivikunta menetti valtiolle Porin kaupungin ja Kokemäenjoen kalastamot. Horn sai pitää neljänneksen peruutuksen alaiset tilat hallussaan, sillä kreivikunnassa pystyttiin maksamaan kruunun saamiset rahana. Käytännössä rahana maksettiin vain vuoden 1659 saamiset, sillä 1655–1658 Horn sai pitää ne palkkanaan ja 1660–1672 kreivitär sai ne lyhennyksinä veloista, joita hän oli antanut valtiolle. Neljänneksen peruutuksen rahallisesta korvauksesta luovuttiin myöhemmin ja 1675 kruunulle palautettiin Kokemäenjoen kalastamot ja Porin kartano sekä tiluksia 40 1/3 manttaalin verran.


title: Porin kreivikunta

text: Gustaf Horn kuoli 1657. Hänellä oli ollut poikia molemmista avioliitoistaan, mutta kaikki pojat olivat kuolleet ennen isäänsä. Sääntöjen mukaan Porin kreivikunnan olisi pitänyt palautua kruunulle, mutta kuningas Kaarle X Kustaa päättikin toisin. Hän siirsi kreivikunnan omistusoikeuden Hornin leskelle Sigrid Bielkelle 1659. Tämä oli ainoa kerta Ruotsin historiassa, kun kreivin leski peri kreivikunnan. Näin Porin kreivikunnan olemassaolo päättyi Sigrid Bielken kuolemaan 1679.


title: Porin kreivikunta

text: Monet kreivikunnan tiloista päätyivät Sigrid Bielken vävylle, silloiselle kenraalimajuri Nils Bielkelle. Hän ei kuitenkaan saanut tiloja haltuunsa kreivikuntana, vaan lahjoitustiloina, joita nimitettiin Huittisten panttitiloiksi. Vuonna 1679 lakkasivat myös Porin kreivikunnan hallinnolliset ja oikeudelliset oikeudet. Kreivikunnan voutien tilalle tuli kruununvoudit, eikä valituksia ratkaissut enää kreivi vaan maaherra, ja käräjillä tuomitsivat kruunun alaiset tuomarit. Kreivikunnan Ulvilassa ja Kokemäellä sijainneet tilat peruutettiin kruunulle ja ne joutuivat amiraliteetin alaisiksi. Huittisten panttitilat peruutettiin kruunulle vuoden 1684 alussa.


title: Porin kreivikunta

text: Kreivillinen perhe asui muualla eli Porin kreivikunnassa vallitsi absentismi. Se oli yleinen käytäntö Suomen muissakin kreivikunnissa. Gustaf Horn oli upseerina ja laamannina liikkunut monessa Suomen kolkassa, mutta kreivinä hän hoiti virkatehtäviään Ruotsissa ja Baltiassa, eikä enää käynyt kreivikunnassaan. Ruotsalaissyntyinen kreivitär Sigrid Bielke vieraili kreivikunnassa kesällä 1671.


title: Porin kreivikunta

text: Yhteydenpito kreivilliseen perheeseen tapahtui niin, että kreivikunnan viranomaiset matkustivat heidän luokseen. Vouti kävi kreivin luona Riiassa kesällä 1654 ja sekä vouti että inspehtori vierailivat Tukholmassa kesällä 1660. Vuonna 1663 kivalteri vei Tukholmaan härkiä ja samana vuonna uusi kivalteriehdokas sai sieltä valtakirjansa. Vouti Paavali Paavalinpoika teki Tukholmaan 3 tai 4 matkaa, viimeisen kerran 1680, jolloin hän teki voudintoimensa lopullisen tilityksen. Kreivikunnan asukkaatkin kävivät Tukholmassa tekemässä anomuksiaan. Näin käsiteltiin monet erimielisyydet veroista, häädöistä ja muista talousasioista. Muu yhteydenpito hoidettiin kirjeitse. Kreiville kirjoitettiin kuukausittain ja kreivittärelle hänen hallinta-aikanaan kahdesti kuukaudessa. Näin kirjeitä lähettivät sekä vouti että inspehtori. Kirjeitä kuljettivat posti ja kreivikunnan omat laivat. Välillä kirjeitä lähetettiin kopioina useampaan paikkaan, kun ei tiedetty varmasti saajan olinpaikkaa.


title: Porin kreivikunta

text: Porin kreivikunnassa toimi kaksi merkittävää virkamiestä: inspehtori ja vouti. Kreivikunnassa toimi koko sen olemassaolon aikana vain yksi inspehtori. Hän oli Hannu Hannunpoika Gode, joka hoiti virkaa 1651–1671. Kokemäellä noin 1620 syntynyt Gode aloitti työuransa Hämeen läänin lääninkanslian kirjanpitäjänä. Vuonna 1652 marski antoi hänelle Porin pormestarin viran, joka oli sivutoimi. Inspehtorina ollessaan Gode asui aluksi syntymäkodissaan Harjavallan Näyhälän ratsutilalla. 1650-luvulla hänellä oli muutaman vuoden vuokralla Ulvilan Koivistonkartano, jossa hän myös asui.


title: Porin kreivikunta

text: Inspehtori erotettiin virastaan 1671. Tarkkaa syytä inspehtorin ja kreivittären välirikkoon ei tiedetä, mutta kirjeenvaihdosta ilmenee välien huononeminen pitkältä ajalta. Kreivitär väitti kirjeissään inspehtorin otteen työhön heikenneen ja inspehtori valitteli sairauttaan. Siitä vaatiko kreivitär mahdottomia, ei ole säilynyt tietoja. Kreivitär piti suuren palveluskunnan aiheuttamia kuluja liian suurina ja oli muutenkin kyllästynyt kreivikuntansa aiheuttamiin moniin huoliin. Kesällä 1669 hän harkitsi koko kreivikunnan vuokraamista jollekin halukkaalle ja tarjosi aluettaan myös inspehtorille, mutta tämä ei tarttunut tarjoukseen. Inspehtorin ero johti pitkälliseen oikeudenkäyntiin hänen ja kreivikunnan välillä, jolloin pyrittiin saamaan selkoa selvittämättömiin asioihin. Inspehtori kuoli Näyhälän ratsutilalla 1685.


title: Robin Stjernberg

text: Robin James Olof Stjernberg (s. 22. helmikuuta 1991 Hässleholm) on ruotsalainen laulaja. Hän edusti Ruotsia vuoden 2013 Eurovision laulukilpailussa. Stjernberg oli mukana myös "Idol 2011" -kilpailussa, jossa hän sijoittui toiseksi. Stjernberg on mukana yhtyeessä What’s Up!, johon on kuulunut myös Eurovision laulukilpailusta tuttu Eric Saade.


title: Robin Stjernberg

text: Stjernbergin esikoisalbumi "My Versions" julkaistiin tammikuussa 2012. Toinen albumi, "Pieces", julkaistiin 26. kesäkuuta 2013.


title: Moššola

text: Moššola (myös "Mošša, Mossa, Nuottajärvi"; ) on entinen kylä Murmanskin alueen Kantalahden piirin Zaretšenskin kunnassa. Se sijaitsee Koutajärven tekoaltaaseen kuuluvan Nuottajärven (ven. "Notozero") pohjoisrannalla 35 kilometriä Zaretšenskista kaakkoon.


title: Moššola

text: Perimätiedon mukaan viranomaisten verotusta paenneet karjalaiset perustivat Nuottajärven saarella sijainneen Moššolan kylän yli kaksisataa vuotta sitten. Se mainitaan nelitaloisena uudiskylänä vuosien 1859 ja 1905 kyläluetteloissa. 1900-luvun alussa kylä kuului Kiestingin volostiin ja seurakuntaan. Sen kantasukuja olivat Borisov, Danilov, Langujev, Pavlov, Tonin ja Jakovlev. Asukkaat viljelivät kauraa, ohraa ja perunaa, pitivät lehmiä, lampaita ja vetojuhtina käytettyjä poroja sekä hakkasivat puutavaraa, jota uitettiin Koudan sahoille ja talvella kuljetettiin poroilla Muurmannin radan Napapiirin asemalle.


title: Moššola

text: 1920–1930-luvuilla Moššola kuului Karjalan ASNT:n Kantalahden piirin Knäsöin kyläneuvostoalueeseen. Vuonna 1926 siellä oli 11 talonpoikais- ja 17 muuta taloutta. Asukkaista 69 oli karjalaisia, 20 venäläisiä ja yksi muiden kansallisuuksien edustaja. Vuonna 1933 asukkaita oli 79, jotka kaikki olivat karjalaisia. Vuonna 1938 Kantalahden piiri liitettiin Murmanskin alueeseen.


title: Moššola

text: Vuonna 1933 Moššolaan perustettiin 30 talouden muodostama kolhoosi Vintša, joka harjoitti maanviljelyn ja karjanhoidon ohella myös kalastusta. Vuonna 1934 kylään avattiin alakoulu ja vuonna 1936 kauppa. Kolhoosi lakkautettiin toisen maailmansodan aikana vuonna 1941. Miehet kutsuttiin armeijaan ja naiset ja lapset siirrettiin kauemmas rintamasta Knäsöihin. Asukkaat pääsivät takaisin kotikyläänsä kesällä 1945, mutta vain puolet miehistä palasi sodasta.


title: Moššola

text: Vuonna 1946 perustettiin aluksi Kantalahden metsäteollisuuspiiriin kuulunut Moššolan metsätyömaa, jota alettiin koneistaa vuonna 1949. 1950-luvun alussa kylään saatiin dieselgeneraattorilla tehty sähkö ja vuosikymmenen lopulla puhelin. Knäsöin vesivoimalaitoksen rakentamisen yhteydessä vuonna 1954 alettiin täyttää Koutajärven tekoallasta, minkä johdosta Moššolan kylä siirrettiin korkeammalle paikalle mantereelle. Vuonna 1959 siellä oli 281, vuonna 1970 285 ja vuonna 1979 113 asukasta. Metsätöissä työskenteli myös muualta värvättyjä kausityöläisiä ja karkotusvankeja. 1960–1970-luvuilla kylässä toimi lastentarha, alakoulu, kerhotalo, kirjasto, lääkintäasema, yleinen sauna, kauppa, ruokala, posti ja säästökassa. Kesäaikaan sinne liikennöi matkustaja-alus 60 kilometrin päästä Zelenoborskista ja talvisin kuljettiin jäätietä pitkin.


title: Moššola

text: Nuottajärven metsäteollisuuspiirin Moššolan metsätyömaa suljettiin seudun puuvarojen ehtymisen takia vuonna 1980. Samalla lakkautettiin Moššolan kylä ja sen asukkaat siirrettiin tavaroineen Zelenoborskiin. Metsäteollisuuspiirille kuuluneet puutalot purettiin ja siirrettiin Zelenoborskiin ja jäljelle jääneet talot aiottiin polttaa. Paikallisen asukkaan aloitteesta perustettiin 15-jäseninen puutarhaosuuskunta, ja Moššola muuttui kesämökkiasutukseksi. Kesäaikaan sen entiset asukkaat saapuvat vesitietä pitkin viljelemään perunaa, kalastamaan, keräämään marjoja ja sieniä sekä nauttimaan seudun ainutlaatuisesta luonnosta. Nuottajärven eteläpuolelle Irin-, Ivanova- ja Vintšavuorten alueelle suunnitellaan 52 neliökilometrin laajuista luonnonmuistomerkkiä.


title: Moššola

text: Majoitusta ja muita matkailupalveluja tarjoaa Moššolassa toimiva Peregrin-yrityksen lomakylä.


title: 1-oktadekanoli

text: 1-oktadekanoli on väritöntä-valkoista, hieman vahamaisia hiutaleita muistuttava suoraketjuinen primäärinen alkoholi. 1-oktadekanolin moolimassa on 270,5 g/mol, sulamispiste 59,8 °C, kiehumispiste 336 °C, tiheys 0,81 g/cm (vesi = 1,0 g/cm), leimahduspiste 170 °C, itsesyttymislämpötila 450 °C ja CAS-numero 112-92-5. Yhdisteen rakennekaava on CH(CH)OH eikä se liukene veteen, mutta liukenee alkoholiin, asetoniin, eetteriin, bentseeniin ja kloroformiin. Yhdisteestä käytetään myös nimiä "n-oktadekanoli", "oktadekanoli", "stearyylialkoholi", "oktadekan-1-oli", "1-hydroksioktadekaani" ja "oktadekyylialkoholi".


title: 1-oktadekanoli

text: Oktadekanolin valmistusmenetelmä on steariinihapon pelkistys. Yhdistettä käytetään kosmetiikassa ja lääketeollisuuden synteesien lähtöaineena. Yhdistettä esiintyy semiokemikaalina eliöiden viestinnässä.


title: 1-oktadekanoli

text: 1-oktadekanolissa voi esiintyä epäpuhtauksina 1-heksadekanolia, 1-tetradekanolia, 1-eikosanolia, 1-dodekanolia, oktadekyylistearaattia, oktadekaania ja steariinihappoa.


title: Jääkiekon kokoonpanot talviolympialaisissa 1992

text: Vuoden 1992 talviolympialaisten jääkiekkoturnauksen kokoonpanot joukkueittain.


title: Meksikonsininaakka

text: Meksikonsininaakka ("Cyanolyca mirabilis") on varisten heimoon kuuluva varpuslintu.


title: Meksikonsininaakka

text: Meksikonsininaakka on 23–35 cm pitkä. Sillä on sininen vartalo ja musta pää sekä rinta. Kurkku on valkoinen ja silmän yläpuolelta kulkee valkea silmäkulmanjuova.


title: Meksikonsininaakka

text: Meksikonsininaakkaa tavataan kotoperäisenä Lounais-Meksikossa Guerrerossa ja Oaxacassa. Lajin populaatioksi arvioidaan 1 500–7 000 yksilöä. Lajin kannankehitys on laskeva elinympäristöjen häviämisen takia ja se on luokiteltu vaarantuneeksi.


title: Meksikonsininaakka

text: Meksikonsininaakka elää pääasiassa koskemattomissa, kosteissa vuoristometsissä, joissa kasvaa tammia ja kuusia. Guerrerossa laji elää 1 525–3 500 metrin ja Oaxacassa 2 000–2 600 metrin korkeudella, eikä lajille sopivia elinympäristöjä juuri ole alle 1 800 metrissä.


title: Meksikonsininaakka

text: Meksikonsininaakka etsii ravintoa pareittain tai pienissä ryhmissä. Pesimäajan ulkopuolella meksikonsininaakka voi liittyä muiden lajien kanssa sekaparviksi. Pesintöjä on todettu huhtikuusta elokuuhun.


title: Call of Duty: Roads to Victory

text: Call of Duty: Roads to Victory on Amaze Entertainmentin kehittämä ja Activisionin julkaisema "Call of Duty" -pelisarjaan kuuluva ensimmäisen persoonan ammuntapeli. Peli perustuu toiseen maailmansotaan. Peli julkaistiin PlayStation Portablelle maaliskuussa 2007.


title: Call of Duty: Roads to Victory

text: Pelissä on kolme eri kampanjaa: Yhdysvaltain, Kanadan ja Yhdistyneen kuningaskunnan kampanjat. Kampanja sisältää 14 tasoa, jotka sijoittuvat toiseen maailmansotaan. Yhdysvaltain tehtävät ovat operaatio Market Garden, operaatio Avalanche ja operaatio Detroit. Kanadalaisten tehtäviä ovat taistelu Scheldessä, operaatio Infatuate ja operaatio Blockbuster. Brittiläisten tehtävät ovat operaatio Market Garden ja operaatio Varsity.


title: Call of Duty: Roads to Victory

text: Pelin moninpelissä kuusi pelaajaa voivat pelata yhdeksässä eri kentässä. Pelissä on kuusi eri pelimuotoa, jotka ovat Deathmatch, Team Deathmatch, Capture the Flag, Hold the Flag ja King of the Hill.


title: Call of Duty: Roads to Victory

text: "Roads to Victory" on ensimmäinen ja ainoa "Call of Duty" -peli, joka on kehitetty PlayStation Portablelle. Käsikonsoleille on tehty "Roads to Victoryn" lisäksi "", joka kehitettiin PlayStation Vitalle.


title: Call of Duty: Roads to Victory

text: "Roads to Victory" sai ristiriitaisen vastaanoton. IGN antoi sille arvosanaksi 6,6/10 ja GameSpot 6,2/10. Gamespy totesi, että pelin tekoäly oli naurettavaa ja vaatimatonta, vaikka peli tuntui aluksi erittäin hyvältä. GameSpy antoi pelille 2,5/5.


title: Call of Duty: Roads to Victory

text: Peliä on kritisoitu muun muassa siitä, että siinä on paljon virheitä, jotka pilaavat pelikokemuksen. Pelin ohjausjärjestelmää on myös kritisoitu Sunday Mailissa siitä, että siinä on kömpelö valvontajärjestelmä.


title: Loisnokkeli

text: Loisnokkeli, aikaisemmalta nimeltään punanokkeli ("Buphagus erythrorhynchus") on loisnokkelien heimoon kuuluva varpuslintu.


title: Loisnokkeli

text: Loisnokkelia tavataan Itä-Afrikasta Etelä-Afrikkaan ulottuvalla alueella. Lajin populaatiota ei ole arvioitu, mutta lajia on kuvattu paikallisesti yleiseksi ja se on luokiteltu elinvoimaiseksi.


title: Tasanko (Ranskan vallankumous)

text: Tasanko () tai suo ("le Marais") oli Ranskan suuren vallankumouksen aikana kansalliskonventin keskustalaisista edustajista käytetty nimitys. He sijoittuivat radikaalin vuoripuolueen ja maltillisten girondistien väliin. Nimet ”tasanko” ja ”vuori” viittasivat istumapaikkojen sijoittumiseen konventin istuntosalissa. Keskustalaiset edustajat muodostivat enemmistön konventin jäsenistä ja olivat siten vaa’ankieliasemassa kaikkia päätöksiä tehtäessä. Aluksi ”tasangon” edustajat myötäilivät Emmanuel Joseph Sieyèsin johdolla girondisteja, mutta Ludvig XVI:n kuolemantuomiosta päätettäessä he tukivat vuoripuolueen jyrkkää linjaa. Vuonna 1794 he auttoivat Robespierren syrjäyttämisessä.


title: Urca-prosessi

text:
Urca-prosessi (englanniksi "Urca process") on tähden ytimen jäähtymismekanismi, joka tapahtuu neutriinoemission kautta. Urca-prosessi tapahtuu tähden kehityksen loppuvaiheessa ja siinä syntyy runsaasti energiaa mukanaan vieviä neutriinoja, vaikka aineen koostumus ei muutu. Urca-prosessia tapahtuu supernovaräjähdyksessä, jossa syntyy neutronitähti tai musta aukko.
Urca-prosessin keksivät George Gamow ja Mario Schoenberg noin vuonna 1940.


title: Urca-prosessi

text: Konvektiivinen urca-prosessi voi jäähdyttää valkoista kääpiötä hidastaen tämän räjähtämistä. Tällöin tähden keskellä sopivissa olosuhteissa tietty atomiydin (esim. natrium) absorboi elektronin muuttuen toiseksi atomiytimeksi (neon), sitten se siirtyy konvektiovirtauksen myötä tähden ulko-osiin ja emittoi elektronin muuntuen takaisin natriumiksi. Konvektiovirta palauttaa natriumin takaisin tähden keskelle. Aina, kun tässä syklimäisessä prosessissa atomiydin absorboi tai emittoi elektronin, syntyy neutriinoja, jotka voivat poistua tähdestä vieden mukanaan energiaa.


title: Urca-prosessi

text: Urca-prosessin ensimmäinen reaktio on elektronisieppaus. Tähden keskellä atomiydin, jonka massaluku on A, absorboi elektronin formula_1 muuntaen protonin Z neutroniksi ja emittoiden neutriinon formula_2:


title: Urca-prosessi

text: Toisessa reaktiossa tähden ulko-osiin saapunut uusi atomiydin kokee beetahajoamisen, jossa neutroni muuntuu protoniksi vapauttaen elektronin ja antineutriinon formula_4:


title: Urca-prosessi

text: Kummassakin reaktiossa syntyy neutriino. Koska neutriino hyvin epätodennäköisesti vuorovaikuttaa muiden hiukkasten kanssa, se pääsee poistumaan tähdestä kuljettaen energiaa mukanaan. Tuloksena tähden energiamäärä pienenee ja se jäähtyy.


title: Urca-prosessi

text: Degeneroituneessa elektronikaasussa Paulin kieltosääntö estää uusien elektronien synnyn, ja jälkimmäinen elektroneja synnyttävä reaktio estyy. Niinpä protonit muuttuvat neuroneiksi. Tästä johtuen alkaa muodostumaan neutroneista koostuvaa ainetta, joten Urca-prosessi liittyy neutronitähden syntyyn.


title: Urca-prosessi

text: Yleisemmin hiukkasta (Z, A) vastaa baryoni (tässä B ja B) ja elektronia leptoni (I).


title: Urca-prosessi

text:
Tiedepiireissä kyseltiin, miksi tutkijat antoivat neutriinoja vapauttavalle ydinreaktiolle nimen Urca-prosessi.
Ankaran painostuksen jälkeen prosessin keksijät kertoivat prosessin nimen alkuperän. Urca-prosessin nimitys tulee Rio de Janeirossa toimineesta pelikasinosta nimeltä "Cassino da Urca", jossa prosessin keksijät vierailivat vapaa-aikoinaan huvittelemassa. Pelikasinossa kävi useimmiten niin, että miehet olivat sisään tullessaan samassa kunnossa kuin lähtiessään, paitsi että rahat olivat hävinneet pois samaan tapaan kuin energia Urca-prosessissa neutriinojen mukana. Schoenberg sanoi Gamowille energian häviävän supernovasta yhtä nopeasti kuin rahat rulettipöydässä. Kaiken lisäksi Gamowin tuntemassa eteläisen Venäjän kielessä "urca" tarkoittaa rosvoa. Huhuttiin Brasilian viranomaisten sulkeneen Urca-kasinon prosessin nimen tultua julkisuuteen .


title: Iloinen leski (vuoden 1925 elokuva)

text: Iloinen leski () on Erich von Stroheimin ohjaama yhdysvaltalainen mykkäelokuva, joka sai ensi-iltansa vuonna 1925. "Iloinen leski" on romanttisen draaman ja mustan komedian sekoitus. "Iloisen lesken" pääosissa ovat Mae Murray, John Gilbert ja Roy D’Arcy. "Iloinen leski" perustuu Franz Lehárin suosittuun operettiin "Iloinen leski", joka on vuodelta 1905.


title: Iloinen leski (vuoden 1925 elokuva)

text:
"Iloinen leski" sijoittuu Monteblancon kuningaskuntaan. Elokuvan päähenkilöinä ovat kaksi luonteeltaan täysin erilaista prinssiä, hautova Mirko (Roy D’Arcy) sekä sosiaalinen ja hyvin suosittu Danilo (John Gilbert). He päätyvät pikkukylään ollessaan sotilasryhmänsä kanssa vuoristomatkalla. Pian pikkukylään saapuu myös ulkomaalainen tanssiryhmä, jonka tähtenä on irlantilaissyntyinen kaunis tanssijatar Sally O’Hara (Mae Murray), johon molemmat prinsseistä ihastuvat. Prinssi Danilo ja Sally rakastuvat toisiinsa, mutta heidän sosiaaliset eriarvoisuutensa eivät lupaa hyvää ajatellen yhteistä tulevaisuutta.
"Iloisen lesken" sovituksen mukauttivat Viktor Léon ja Leo Stein, minkä jälkeen ohjaaja von Stroheim ja Benjamin Glazer laativat käsikirjoituksen. Marian Ainslee teki välitekstit elokuvaan.


title: Iloinen leski (vuoden 1925 elokuva)

text: "Iloinen leski" kuvattiin Metro-Goldwyn-Mayerin studioilla Kalifornian Culver Cityssä 592 000–608 016 dollarin budjetilla. Elokuvan tuotanto alkoi 1. joulukuuta 1924. "Iloisen lesken" kuvauksien aikaan ohjaaja von Stroheimin ja MGM:n välit olivat kiristyneet, mikä vaikeutti elokuvan tuotantoa. Von Stroheim joutui alistumaan MGM:n vaatimuksille, joita vastaan hän kuitenkin oli. Von Stroheim inhosi naispääosaesittäjä Mae Murrayta, jonka kanssa hän otti elokuvan kuvauksien aikana monta kertaa yhteen. Von Stroheim sai kerran myös potkut, mutta hänet kutsuttiin kuitenkin takaisin. Miespääosan esittäjän John Gilbertin kanssa von Stroheim tuli paremmin toimeen ensivaikeuksien jälkeen, mutta ei arvostanut Gilbertiä näyttelijänä juuri yhtään. Elokuvan tuotanto päättyi 9. maaliskuuta 1925. An Erich von Stroheim Production ja Metro-Goldwyn-Mayer tuottivat elokuvan. MGM toimi elokuvan jakelijana.


title: Iloinen leski (vuoden 1925 elokuva)

text: "Iloisen lesken" loppuun kuvattiin Technicolor-menetelmällä värillinen kohtaus, joka on sittemmin kadonnut. Elokuva kuvattiin muuten mustavalkoisena. Elokuva on muuten säilynyt kokonaan.


title: Iloinen leski (vuoden 1925 elokuva)

text: MGM:n ja Hollywoodin tulevaisuuden suurilla elokuvatähdillä Joan Crawfordilla ja Clark Gablella on pienet avustajan roolit tanssisalin tanssijoina. "Iloinen leski" on oikeastaan Crawfordin ja Gablen ensimmäinen yhteinen elokuva. He esiintyvät myös samana vuonna 1925 ilmestyneessä "Ben-Hurissa" avustajina. Virallisesti Crawfordin ja Gablen ensimmäiseksi yhteiseksi elokuvaksi lasketaan "Reportterin urotyö" vuodelta 1931.


title: Iloinen leski (vuoden 1925 elokuva)

text: Elokuvan kuuluisimmassa kohtauksessa Tully Marshallin mieleenjäävästi tulkitsema rampautunut jalkafetissinen miljonäärivanhus kuolee silkasta onnesta häävuoteensa ääreen.


title: Iloinen leski (vuoden 1925 elokuva)

text: "Iloinen leski" sai ensi-iltansa Yhdysvalloissa New Yorkissa 26. elokuuta 1925. Suomessa elokuva julkaistiin 8. marraskuuta 1926.


title: Iloinen leski (vuoden 1925 elokuva)

text: "Iloinen leski" oli ilmestyessään taloudellinen että kriittinen menestys. "Iloinen leski" osoittautui myös ohjaaja von Stroheimin uran suurimmaksi menestykseksi. Se oli Yhdysvalloissa yksi vuoden 1925 taloudellisesti menestyneimpiä elokuvia; se tuotti yhteensä yli 1,3 miljoonaa dollaria. Elokuva sai myös kriitikoilta ylistävän vastaanoton. "Iloisen lesken" menestyksestä huolimatta ohjaaja von Stroheim ja MGM:n välit olivat kiristyneet niin paljon, että yhteistyön jatkaminen oli mahdotonta. Internet Movie Databasessa elokuvalla on 7,6 tähteä kymmenestä, joka perustuu yli 1 400 käyttäjän arviointiin.


title: Iloinen leski (vuoden 1925 elokuva)

text: "Iloinen leski" on julkaistu DVD:lle 22. huhtikuuta 2011.


title: Iloinen leski (vuoden 1925 elokuva)

text: Franz Lehárin operetin "Iloinen leski" pohjalta on filmatisoitu yli 20 elokuva- ja televisiotuotantoa, joista tärkeimmät ovat vuosina 1918–1962 ilmestyneet elokuvat. Ensimmäinen operettiin perustuva elokuva oli brasilialainen mykkäelokuva "A Viúva Alegre" vuodelta 1909.


title: Louis de Rohan

text: Louis René Édouard de Rohan (25. syyskuuta 1734 Pariisi – 17. helmikuuta 1803 Ettenheim, Baden) oli ranskalainen hoviherra ja kardinaali, joka muistetaan parhaiten maan kuningashuoneen mainetta ravistelleen niin sanotun kaulakoruskandaalin huijauksen uhrina.


title: Louis de Rohan

text: Louis de Rohan kuului Rohanin vanhaan ja mahtavaan aatelissukuun, ja hänelle kuului Rohan-Guéménéen prinssin arvo. Hänen setänsä Louis Constantin de Rohan oli Strasbourgin piispa ja hänet nimitettiin jo nuorena tämän koadjuuttoriksi. Hänet nimitettiin vuonna 1761 myös Ranskan akatemian jäseneksi, vaikkei hän ollut tuolloin julkaissut vielä mitään. Rohan toimi vuosina 1772–1774 Ranskan lähettiläänä Wienissä. Ranskaan palattuaan hänet nimitettiin vuonna 1777 kuninkaalliseksi suuralmujenjakajaksi, 1778 kardinaaliksi ja 1779 Strasbourgin piispaksi, missä virassa hän oli vuoteen 1801.


title: Louis de Rohan

text: Itävallan keisarinna Maria Teresia ei pitänyt lähettiläänä toimineesta Rohanista, minkä seurauksena hän joutui myös Ranskan kuningatar Marie Antoinetten (Maria Teresian tyttären) epäsuosioon. Rohan päätyi kaulakoruhuijauksen uhriksi, koska oli hyvin innokas palauttamaan suosionsa hovissa. Hänet huijattiin ostamaan suunnattoman kallis timanttikaulakoru kuningatar Marie Antoinetten nimissä, vaikka tämä ei todellisuudessa ollut hyväksynyt hanketta. Rohan ei myöskään kyennyt maksamaan ostosta itse. Jutun paljastuttua hänet vangittiin kuninkaan määräyksestä Bastiljiin ja häntä syytettiin petoksesta. Vaikka oikeus vapauttikin Rohanin syytteistä toukokuussa 1786, hänet erotettiin silti viroistaan ja karkotettiin hovista. Tämä käänsi varsinkin kuningattaren vihamiesten ja monarkian kriitikkojen sympatiat hänen puolelleen.


title: Louis de Rohan

text: Rohan valittiin vuonna 1789 pappissäädyn edustajana säätyjen yleiskokoukseen. Hän kieltäytyi vannomasta vaadittua uskollisuudenvalaa vallankumouksen jälkeen säädetylle uudelle kirkkolaille ja pakeni vuonna 1791 hiippakuntansa saksalaiseen osaan, jossa hän asettui tukemaan vastavallankumouksellisten emigranttien armeijaa. Rohan erosi piispanvirastaan vuoden 1801 konkordaatin astuttua voimaan.


title: Cobija

text: Cobija on Pandon departementin pääkaupunki Bolivian pohjoisosassa. Vuonna 2010 siellä oli 41 900 asukasta.


title: Cobija

text: Kaupunki sijaitsee Acre-joen varrella Brasilian vastaisella rajalla. Perun rajalle on vain 80 km. Cobija perustettiin vuonna 1906 kumintuotantoa varten. Aikaisemmin sinne pääsi vain lentäen tai jokea pitkin.


title: Jääkiekon kokoonpanot talviolympialaisissa 1980

text: Vuoden 1980 talviolympialaisten jääkiekkoturnauksen kokoonpanot joukkueittain.


title: Keksityt perinteet

text: Keksityt perinteet liittyy usein olennaisena osana kansallisaatteen ja kansakuntien luomisen prosessiin. Tästä esimerkkejä löytyy kansallisvaltioiden synnystä sosialismin jälkeisessä Itä-Euroopassa. Perinteiden keksimisen toivat esiin Eric Hobsbawm ja Terrence Ranger teoksessaan "The Invention of Tradition". Esipuheessaan kirjoittajat osoittavat, että ”'perinteet', jotka vaikuttavat hyvinkin muinaisilta, useinkin paljastuvat varsin tuoreiksi ja varta vasten keksityiksi mielikuvituksen tuotteiksi.” Kansakunnan ja kansallisaatteen luomisessa perinteiden keksiminen on tärkeää.


title: Keksityt perinteet

text: Esimerkkinä keksityistä perinteistä käytetään kansallisvaltioiden syntyä ajanjaksona 1870–1914. Kansakunnan syntyyn tarvitaan kansallisaate, joka puolestaan ei synny ilman perinteitä. Kansallisten perinteiden keksimisessä kolme innovaatiota olivat keskeisiä: perusopetuksen järjestäminen, julkisten seremonioiden järjestäminen ja julkisten monumenttien massatuottaminen. Näistä viimeistä on lähestytty statuomanian käsitteen avulla. Varsinkin kouluopetus, julkiset seremoniat ja monumenttien pystyttämiset edistivät tehokkaasti yhteisöllisyyttä ja ryhmäidentiteettiä, sekä tuottivat ja siirsivät perinteitä.


title: Keksityt perinteet

text: Keksityillä perinteillä perustellaan erilaisia poliittisia päämääriä. Israelissa Tooran kertomuksia käytetään keksittyjen perinteiden pohjana, kun perustellaan maanomistussuhteita; Japanissa perinteisillä taistelulajeilla ja zen-buddhalaisuudella perustellaan nykyaikaisia liiketoimintaperiaatteita ; Skotlannissa käytetyt kiltit vaikuttavat vanhoilta, mutta kyseessä on keksitty perinne, joka yhdistää skotteja. Uudet uskonnotkin perustuvat keksittyihin perinteisiin; vain muutama esimerkki mainittuna. Käsitettä on käytetty myös Benedict Andersonin kuvitteellisissa yhteisöissä.


title: Keksityt perinteet

text: Perinteen keksimistä tarvitaan usein nykyaikaisten päämäärien toteuttamiseen, kuten nationalismi, kansallisvaltiot, kansalliset symbolit, kansallishistoriat ja kansallisaatteeseen pohjaavat järjestöt. Hobsbawm ja Ranger huomauttavat, että tämä on kummallinen, mutta ymmärrettävä paradoksi: ”nykyaikaiset kansakunnat ja kaikki niihin liittyvä halutaan perustella ylväällä historialla. Varhaiskantaisten heimoyhteisöjen sijasta kansakunnan alkuperää haetaan mieluummin antiikin sivilisaatioista.”.


title: Keksityt perinteet

text: Keksittyjen perinteiden ajatuksen arvostelijat epäilevät, voidaanko keksityt perinteet erottaa alkuperäisistä. Keksittyjen ja perinteisten traditioiden erottaminen voi olla vaikeaa, sillä itse asiassa kaikki perinteet ovat ihmisten keksimiä. Voidaan vaan tarkastella perinteiden alkuperäistä ja nykyistä tarkoitusta ja perinteiden muutosta ajassa ja kulttuurien välillä. On yhä vaikeampi erottaa mitkä kulttuurivaikutteet on peräisin mistäkin.. Gunnar Landtman, joka 1900-luvun alussa keräsi kansankertomuksia Papua-Uudessa Guineassa totesi, että samat tarinat toistuvat maapallon toisella puolella. Tällä perusteella onkin vaikea sanoa mistä perinteet on peräisin. Landmanin jälkeen samoille seuduille tulivat lähetyssaarnaajat, jotka ovat korvanneet alkuperäiset tarinat raamatun kertomuksilla.


title: Keksityt perinteet

text: Saksalaisen sosiologin Ferdinand Tönniesin esittämään Gemeinschaft/Gesellschaft-käsitepariin on yhdistynyt perinteiden ja nykyaikaisen erottelu. Nykyajan maailmassa perinteitä kuitenkin ylläpidetään aiempaa tietoisemmin, olipa muotona sitten perinteiden puhtauden vaaliminen tai erilaisten perinteiden uusiksi sulauttaminen. Joka tapauksessa mennyttä tehdään läsnäolevaksi ja tiettäväksi monin tavoin. Esimerkiksi Suomessa kansallista historiaa harrastetaan innokkaasti ja myös paikallisia perinteitä vaalitaan, elvytetään ja keksitään innokkaasti.


title: Poikamiesasuntoja

text: Poikamiesasuntoja () on Harry F. Millarden ohjaama yhdysvaltalainen mykkä komediaelokuva vuodelta 1927. Elokuvan pääosassa on Joan Crawford, joka näyttelee Joslyn Poe -nimistä taxi-danceria eli taksitanssijaa. Elokuvan muissa rooleissa ovat Owen Moore, Douglas Gilmore, Marc McDermott ja Gertrude Astor.


title: Poikamiesasuntoja

text: "Poikamiesasuntoja" perustuu Robert Terry Shannonin romaaniin "The Taxi Dancer", jonka pohjalta A. P. Younger laati käsikirjoituksen. Ralph Spence teki välitekstit elokuvaan. Elokuvan tuotantoyhtiönä ja jakelijana toimi Metro-Goldwyn-Mayer.


title: Poikamiesasuntoja

text: "Poikamiesasuntoja" sai ensi-iltansa Yhdysvalloissa 5. helmikuuta vuonna 1927. Suomessa elokuva julkaistiin samana vuonna 18. marraskuuta. Elokuva tuotti ilmestyessään hyvin – 363 000 dollaria. "Poikamiesasuntoja" on Joan Crawfordin ensimmäinen elokuva, jossa hänet mainitaan ensimmäisenä alkuteksteissä.


title: Poikamiesasuntoja

text: "Poikamiesasuntoja" kertoo etelästä kotoisin olevasta Joslyn Poesta (Joan Crawford) -nimisestä tytöstä, joka yrittää tulla ammattitaitoiseksi tanssijaksi New Yorkissa. Kun hän ei millään löydä töitä, hän alkaa työskennellä "taxi-dancerina" eli taksitanssijana ja tapaa useita kosijoita.


title: American Hustle

text: American Hustle on vuonna 2013 ensi-iltansa saanut yhdysvaltalainen historiallinen rikoselokuva, jonka on ohjannut David O. Russell ja käsikirjoittanut Eric Warren Singer yhdessä Russellin kanssa. Se perustuu löyhästi FBI:n ABSCAM-operaatioon 1970-luvun lopulla ja 1980-luvun alussa. Elokuvan pääosissa ovat Christian Bale, Bradley Cooper, Amy Adams, Jeremy Renner ja Jennifer Lawrence. Elokuvan ensi-ilta Yhdysvalloissa oli 13. joulukuuta 2013 ja Suomessa 7. maaliskuuta 2014.


title: American Hustle

text: "American Hustle" oli kansainvälinen arvostelu- ja lipputulomenestys. Elokuva oli tuottanut maaliskuuhun mennessä lähes 250 miljoonaa dollaria. Elokuva sai kymmenen Oscar-ehdokkuutta muun muassa kategorioissa paras elokuva, ohjaus ja alkuperäinen käsikirjoitus sekä kaikissa näyttelijäkategorioissa. Elokuva sai seitsemän Golden Globe-ehdokkuutta ja voitti lopulta eniten palkintoja saaden kolme: paras musikaali- tai komediaelokuva, naispääosa musikaali- tai komediaelokuvassa (Amy Adams) ja naissivuosa (Jennifer Lawrence). Elokuva sai kymmenen BAFTA-ehdokkuutta ja lopulta se palkittiin parhaasta naissivuosasta (Jennifer Lawrence), alkuperäisestä käsikirjoituksesta ja maskeerauksesta.


title: American Hustle

text: Elokuvan kuvaukset alkoivat 8. maaliskuuta 2013 ja se kuvattiin Bostonissa, Worcesterissa ja New Yorkissa.


title: American Hustle

text: Christian Bale lihotti itseään 18 kiloa elokuvaa varten.


title: American Hustle

text: Elokuva tuotti maaliskuuhun 2014 mennessä maailmanlaajuisesti lähes 250 miljoonaa dollaria.


title: American Hustle

text: Elokuva sai kriitikoilta ylistävän vastaanoton ja sitä kehuttiin erityisesti näyttelijätyöstä. Rotten Tomatoes -sivuston mukaan 242 arvostelun perusteella kriitikoiden arvioista 93 prosenttia oli positiivisia.


title: Enni Rekola

text: Enni Rekola (26. marraskuuta 1909 Viipuri – 19. maaliskuuta 1982) oli suomalainen näyttelijä, joka tunnettiin elokuvissa tummasta ja matalasta äänestään. Rekola oli tunnettu näyttelijä Helsingin kaupunginteatterissa. Teatteriuransa alussa hän esiintyi Viipurin kaupunginteatterissa vuosina 1931-32. Lisäksi hän näytteli 20 elokuvassa vuosina 1945-1968.


title: Enni Rekola

text: Kaupunginteatterissa Rekolan näyttämötehtäviä olivat muun muassa "Rakkain rakastaja", "Kansanvihollinen", "Sanny Kortmanin koulu", "Naiset" ja "Peer Gynt". Hän näytteli myös useita sivuosia elokuvissa, kuten "Nokea ja kultaa" (1945) ja "Nuoruus sumussa" (1946). Elokuvasadussa "Prinsessa Ruusunen" (1949) Rekola nähtiin Tuonettaren osassa. Hänet muistettaneen kuitenkin parhaiten komedian "Virtaset ja Lahtiset" (1959) Helmi Lahtisena. Elokuvan on ohjannut Jack Witikka.


title: Clark Kimberling

text: Clark Kimberling (7. lokakuuta 1942 Hinsdale, Illinois, Yhdysvallat) on matemaatikko, muusikko ja säveltäjä. Hän on toiminut matematiikan professorina vuodesta 1970 Evansvillen yliopistossa. Hänen tutkimusalansa sisältää muun muassa kolmion merkillisiä pisteitä (geometria), lukujonoja ja hymnologiaa.


title: Clark Kimberling

text: Kimberling väitteli tohtoriksi matematiikassa vuonna 1970 Chicagossa Illinois Institute of Technologyssa. Vuodesta 1994 saakka hän on julkaissut kasvavaa luetteloa kolmion merkillisistä pisteistä. Tietokanta tunnetaan nimellä "Encyclopedia of Triangle Centers".


title: Korkea portti

text: Korkea Portti (, tai lyhyemmin Portti ()) on Turkin hallituksesta tai sen virastotalosta Osmanien valtakaudella käytetty nimitys.


title: Korkea portti

text: Nimitys sai alkunsa itämailla ikivanhoista ajoista, myös Bysantin valtakunnassa noudatetusta tavasta, että hallitsija julkisti viralliset päätöksensä ja tuomionsa palatsinsa portilta. Tavan omaksuivat myös Turkin osmanisulttaanit Orhan I:sta lähtien, minkä vuoksi sulttaanin palatsia tai sen pihalle johtavaa porttia alettiin nimittää "Korkeaksi portiksi." Aluksi nimellä tarkoitettiin Brussassa sijainnutta palatsia.Sen jälkeen kun turkkilaiset valtasivat Konstantinopolin, nykyisen Istanbulin, nimitystä käytettiin aluksi Topkapın palatsin uloimmalle pihalle johtaneesta portista, joka nykyisin tunnetaan nimellä "Hallitsijan portti" () . Myöhemmin 1700-luvulla palatsialueen länsipuolelle, Alemdar Caddesin toiselle puolelle rakennettiin suuri italialaistyylinen virastotalo, johon suurvisiirin virasto ja useat ministeriöt sijoitettiin. Tästä rakennuksesta tai sen pihalle johtaneesta juhlallisesta portista alettiin tämän jälkeen myös käyttää nimitystä Korkea Portti (); puhekielessä siitä käytettiin myös nimitystä "paša kapusi" ("paššan portti"). Tämä rakennus vahingoittui pahoin tulipalossa vuonna 1911. Nykyisin siinä toimivat Istanbulin maakunnann virastot.


title: Vangitut (vuoden 2013 elokuva)

text: Vangitut () on vuonna 2013 ensi-iltansa saanut yhdysvaltalainen jännityselokuva, jonka on ohjannut Denis Villeneuve ja käsikirjoittanut Aaron Guzikowski. Yhdysvalloissa elokuva sai ensi-iltansa 20. syyskuuta 2013. Suomessa sen ensi-ilta oli 17. tammikuuta 2014.


title: Vangitut (vuoden 2013 elokuva)

text: Elokuva kertoo kahden kiitospäivänä katoavan pikkutytön etsinnöistä Pennsylvaniassa. Sen pääosissa ovat Hugh Jackman, Jake Gyllenhaal, Viola Davis, Maria Bello, Terrence Howard, Melissa Leo ja Paul Dano.


title: Eestinkylä

text: Eestinkylä (ruots. "Estby") on kylä Kirkkonummella. Vuonna 2011 kylässä oli 718 asukasta.


title: Eestinkylä

text: Se sijaitsee Kirkkonummen keskustasta noin viisi kilometriä etelään päin. Eestinkylä koostuu harvakseltaan sijoittuvista omakotitaloista sekä viljelysalueista. Eestinkylää halkoo kaksi suurehkoa jokea, jotka usein tulvivat keväisin ja näin aiheuttavat ongelmia alueen liikenteessä. Eestinkylässä palvelee Maatilapuoti, jossa myydään muun muassa elintarvikkeita.


title: Uptown Girls

text: Uptown Girls ("Uptown Girls") on vuonna 2003 ensi-iltansa saanut Boaz Yakinin ohjaama teinikomedia.


title: Shuichi Gonda

text: Shūichi Gonda (, Gonda Shūichi; s. 3. maaliskuuta 1989 Setagaya, Tokion prefektuuri, Japani) on japanilainen jalkapalloilija. Hän edustaa J. Leaguessa pelaavaa FC Tokyota. Pelipaikaltaan hän on maalivahti.


title: Blood Ties (vuoden 2013 elokuva)

text: Blood Ties on 2013 ensi-iltansa saanut trilleri, jonka on ohjannut Guillaume Canet. Se on vuoden 2008 ranskalaisen elokuvan "Les liens du sang" uudelleenfilmatisointi. Se perustuu samannimiseen ranskalaiseen romaaniin, jonka on kirjoittanut Bruno ja Michel Papet. Elokuvan päärooleissa ovat Clive Owen, Billy Crudup, Marion Cotillard, Mila Kunis ja Matthias Schoenaerts.


title: Sonic Pinball Party

text: Sonic Pinball Party on Game Boy Advancelle vuonna 2003 julkaistu videopeli. Se sisältää hahmoja sekä muita lukuisia asioita Sonic Teamin vuosien varrella kehittämistä pelisarjoista, pääosin Sonic the Hedgehog-pelisarjasta.


title: Sonic Pinball Party

text: Pelin tarina sijoittuu Casinopolikseen (Station Squarelle), jossa Dr. Eggman käännyttää ihmisiä uhkapeliroboteiksi sekä aivopesee Miles "Tails" Prowerin ja Amy Rosen. Sonicin pitää pelastaa hänen kaverinsa voittamalla "Egg Cup Tournament" flipperiturnauksen.Peli sai pääosin positiivisia vastaanottoja.


title: Source Filmmaker

text: Source Filmmaker on Valven vuonna 2012 julkaisema animaatio-ohjelma, joka toimii Source-pelimoottorissa.


title: Ja paholainen loi naisen

text: Ja paholainen loi naisen ("Sin noticias de Dios") on vuonna 2001 ensi-iltansa saanut Agustin Diaz Yanesin käsikirjoittama ja ohjaama komediaelokuva. Hän laati käsikirjoituksen ajatellen nimenomaan pääosan esittäjiksi valitsemiaan Penélope Cruzia ja Victoria Abrilia. Ohjaaja tunnetaan vuoden 1995 elokuvasta "Kukaan ei puhu meistä, kun olemme kuolleet".


title: Kvis

text: Kvis on pieni omakotitalovaltainen kylä Kirkkonummella Jorvaksen postinumeroalueella Laajakallion vieressä. Kvisiä halkoo pitkähkö hiekkainen "Kvisintie", jonka ympärille asettuu asuintaloja. Kvisissä asui aikanaan puutarha-arkkitehti Bengt Schalin, jonka mukaan Kvisissä on myös nimetty tie. Kvisin alueen muut tiet ovat Kvisinkuja, Kvisinpolku, Kvisinrinne ja Neidonlaakso. Kvisintien ja Bengt Schalinin tien risteyksestä on Jorvaksen seisakkeelle noin kilometrin matka kävellen. Lähin ruokakauppa sijaitsee Laajakalliossa noin 2,5 kilometrin päässä. Masalan palvelujen luokse matkaa kertyy noin 3 kilometriä ja Kirkkonummen kuntakeskukseen noin 4 kilometriä.


title: Kyrkvalla

text: Kyrkvalla on kylä Kirkkonummella, Kantohaan ja Kirkkonummen keskustan välissä. Kyrkvalla koostuu pääasiassa 1960–1970- luvuilla rakennetuista omakotitaloista sekä neljästä rivitalosta. Kyrkvallasta on vain noin kilometrin matka keskustaan. Kyrkvallan alue on lohkottu Gesterbyn kartanon maista. Kuusikymmenluvulla Kyrkvallasta johtava tie kulki Gesterbyn kartanon lehmälaitumien läpi Pappilanmäen tielle. Kylällä oli aluksi yhteinen kyläkaivo, johon asennettiin myöhemmin käsipumppu.


title: Formosa (Argentiina)

text: Formosa on samannimisen maakunnan pääkaupunki Argentiinan pohjoisosassa. Vuonna 2010 siellä oli noin 221 000 asukasta.


title: 1 + 2

text: 1 + 2 tai televisioesityksessä Yks’ ja kaks’ ("Yi yi") on vuonna 2000 ensi-iltansa saanut Edward Yangin käsikirjoittama ja ohjaama taiwanilais-japanilainen draamaelokuva. Lähes kolmituntinen eeppinen tarina kertoo Taipeissa asuvan liikemiesperheen vaiheista kolmen eri sukupolven näkökulmasta.


title: 1 + 2

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2016 "1 + 2" äänestettiin BBC:n kyselyssä tämän vuosisadan kahdeksanneksi parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa. Vuonna 2018 BBC:n kansainvälinen asiantuntijaraati äänesti sen kaikkien aikojen 30 parhaan ei-englanninkielisen elokuvan joukkoon.


title: San Salvador de Jujuy

text: San Salvador de Jujuy on Jujuyn maakunnan pääkaupunki Argentiinassa. Vuonna 2010 siellä oli noin 258 000 asukasta.


title: San Salvador de Jujuy

text: Kaupungin jalkapalloseura on Club Atlético Gimnasia y Esgrima de Jujuy.


title: Santa Rosa (Argentiina)

text: Santa Rosa on La Pampan maakunnan pääkaupunki Argentiinan pohjoisosassa. Vuonna 2010 siellä oli noin 102 500 asukasta.


title: Kaava 51

text:
Kaava 51 ("The 51st State") on vuonna 2001 ensi-iltansa saanut Ronny Yun ohjaama huumekaupasta kertova toimintakomedia.
Helsingin Sanomien Mikko-Pekka Heikkisen mielestä "Kaava 51" on ”ällöttävän itsetietoinen keitelmä, jonka ainoat aseet katsojan valloittamiseksi ovat kiroilu ja väkivalta.”. Elokuvan ainoaksi valopilkuksi hän mainitsee Samuel L. Jacksonin roolityön. Film-O-Holic.comin Nina Gimishanovin mielestä elokuva on ”mielikuvitukseton, mauton ja moraaliltaan arveluttava”.


title: Santa Rosa (Kalifornia)

text: Santa Rosa on kaupunki Kaliforniassa, 55 mailia San Franciscosta pohjoiseen. Vuonna 2010 siellä oli noin 168 000 asukasta


title: Santa Rosa (Kalifornia)

text: Kaupungin nähtävyyksiin kuuluu kasvinjalostaja Luther Burbankin kotimuseo ja puutarha.


title: Santa Fe (Argentiina)

text: Santa Fe on samannimisen maakunnan pääkaupunki Argentiinassa. Vuonna 2010 siellä oli noin 395 500 asukasta.


title: Santa Fe (Argentiina)

text: Kaupungin jalkapallojoukkue on Club Atlético Colón.


title: Yksinäinen sydän

text: Yksinäinen sydän ("Solas") on vuonna 1999 ensi-iltansa saanut Benito Zambranon käsikirjoittama ja ohjaama espanjalainen draamaelokuva. Se kertoo äidistä ja tyttärestä, jotka molemmat ovat omalla tavallaan yksinäisiä. Elokuva voitti viisi Goya-palkintoa.


title: Havanna Blues

text: Havanna Blues ("Habana Blues") on vuonna 2005 ensi-iltansa saanut Benito Zambranon ohjaama espanjalais-kuubalainen musiikkielokuva, joka kertoo kahden muusikon selviytymisestä Kuuban pääkaupungin Havannan köyhyydessä.


title: Río Gallegos

text: Río Gallegos on Santa Cruzin maakunnan pääkaupunki Argentiinan eteläosassa. Vuonna 2010 siellä oli noin 96 500 asukasta.


title: Yamakasi (elokuva)

text: Yamakasi tai Yamakasi – nykyajan samurait ("Yamakasi - Les Samouraïs des temps modernes") on vuonna 2001 ensi-iltansa saanut Ariel Zeitounin ohjaama elokuva parkouria harrastavista pariisilaisista lähiönuorista, jotka alkavat tehdä asuntomurtoja kerätäkseen rahaa köyhän lapsen tarvitsemaan leikkaukseen.


title: Yamakasi (elokuva)

text: Elokuvan näyttelijöinä toimi parkourin keksijöinä pidetyn Yamakasi-ryhmän jäseniä. Elokuvan tuottajana ja yhtenä käsikirjoittajana toimi Luc Besson. Elokuva sai vuonna 2004 jatko-osan "The Great Challenge". Siinä ryhmä taistelee Bangkokissa yakuzaa ja sen thaimaalaisia apulaisia vastaan.


title: San Luis (Argentiina)

text: San Luis on samannimisen maakunnan pääkaupunki Argentiinassa. Vuonna 2010 siellä oli noin 185 300 asukasta.


title: San Juan (Argentiina)

text: San Juan on samannimisen maakunnan pääkaupunki Argentiinan pohjoisosassa. Vuonna 2010 siellä oli noin 109 000 asukasta.


title: Salta

text: Salta on samannimisen maakunnan pääkaupunki Argentiinan pohjoisosassa. Vuonna 2010 siellä oli noin 523 700 asukasta.


title: Viedma

text: Viedma on Río Negron maakunnan pääkaupunki Argentiinan itäosassa. Vuonna 2010 siellä oli noin 53 400 asukasta.


title: Posadas

text: Posadas on Misionesin maakunnan pääkaupunki Argentiinan pohjoisosassa. Vuonna 2010 siellä oli noin 289 000 asukasta.


title: Tie kotiin

text: Tie kotiin ("Wo de fu qin mu qin") on vuonna 1999 ensi-iltansa saanut Zhang Yimoun ohjaama kiinalainen draamaelokuva. Se kertoo maalaistytön ja nuoren opettajamiehen rakkaudesta. Nykyaikaan sijoittuvassa mustavalkoisessa kehyskertomuksessa heidän poikansa palaa kaupungista äitinsä luo hautaamaan kuolleen isänsä.


title: Tie kotiin

text: Elokuva voitti Berliinin elokuvajuhlilla tuomariston pääpalkinnon (Großer Preis der Jury) sekä ekumeenisen juryn palkinnon.


title: La Rioja (Argentiina)

text: La Rioja on samannimisen maakunnan pääkaupunki Argentiinan pohjoisosassa. Vuonna 2010 siellä oli noin 177 600 asukasta.


title: La Rioja (Argentiina)

text: Kaupungin perustivat vuonna 1591 kullan ja hopean etsijät. Se tuhoutui maanjäristyksessä vuonna 1894 ja rakennettiin uusiksi varsin moderniin tyyliin.


title: Kultaisen kukan kirous

text: Kultaisen kukan kirous ("Man cheng jin dai huang jin jia") on vuonna 2006 ensi-iltansa saanut Zhang Yimoun käsikirjoittama ja ohjaama kiinalainen elokuva. Eeppinen draama kertoo 900-luvun Kiinan keisariperheestä.


title: Örgryte

text:
Örgryte on Ruotsin entinen pitäjä Länsi-Götanmaalla ja nykyinen Göteborgin kaupunginosa. Pitäjällä on keskiaikaan juontuvat perinteet. Göteborgin kaupunki ja seurakunta erotettiin pitäjästä vuonna 1619. Pitäjästä tuli muodollisesti maalaiskunta vuonna 1863. Maalaiskunta lakkasi olemasta vuonna 1922, jolloin se yhdistettiin Göteborgin kaupunkiin. Maantieteellisesti varsinainen Göteborg sijaitsi Örgryten länsipuolella Kattegatin rannalla satamineen.
Maineikas urheiluseura Örgryte IS on voimissaan ja sen jalkapallojoukkue on 2000-luvulla pelannut pitkään Allsvenskanissa ja Superettanissa.


title: Smiltene

text: Smiltene on kaupunki Latviassa, 132 kilometrin päässä Latvian pääkaupungista Riiasta. Se sai kaupungin oikeudet vuonna 1920. Smiltenessä on useita opiskelupaikkoja. Myös urheilu on kaupungissa suosittua, ja siellä on useita urheiluseuroja. Vuonna 2012 siellä oli 5 711 asukasta.


title: Ole Nordhaug

text: Ole Nordhaug (s. 3. helmikuuta 1925 Bolsøy) on luterilaisen Norjan kirkon piispa. Hän toimi Møren hiippakunnan johdossa vuosina 1983–1991. Hän valmistui teologian kandidaatiksi vuonna 1951. Piispa Halvor Nordhaug on Olen ja tämän puolison, kirjailija Liv Nordhaugin poika.


title: Valomerkin jälkeen

text: Valomerkin jälkeen ("One Night at McCool’s") on vuonna 2001 ensi-iltansa saanut Harald Zwartin ohjaama yhdysvaltalainen komediaelokuva, jonka pääosissa nähdään Liv Tyler, Matt Dillon, Paul Reiser, John Goodman, Michael Douglas ja Andrew Dice Clay. Elokuvan juonessa pääosassa ovat eri mieshahmojen keskenään ristiriitaiset muistelmat viettelijänaisen (Tyler) kanssa viettämistään hetkistä. Juuri ennen elokuvan ensi-iltaa kuollut käsikirjoittaja Stan Seidel pohjasi tarinan omiin baarimikkokokemuksiinsa St. Louisin kaupungissa Missourissa.


title: Azanden kieli

text: Azanden kieli (ISO 639-3: zne; myös "zande", "asande", "badjande", "bazenda", "pazande", "sande", "zandi") on keskisen Afrikan alueella puhuttava nigeriläis-kongolainen kieli. Sillä on Ethnologuen mukaan 730 000 puhujaa Kongon demokraattisessa tasavallassa. Kaikkiaan sen puhujamääräksi mainitaan 1 142 000 henkeä, joista loput asuvat Keski-Afrikan tasavallassa ja Etelä-Sudanissa.


title: Azanden kieli

text: Azandelle on kirjoitettu sanakirja, ja sille on myös tehty raamatunkäännös (1978). Sitä kirjoitetaan latinalaisittain.


title: Birri

text: Birri (ISO 639-3: bvq) on Keski-Afrikan tasavallassa puhuttava nilosaharalainen kieli. Ethnologuen mukaan sillä oli 200 puhujaa vuonna 1996, ja vuoden 1993 tiedon mukaan sen aiempi käyttö Sudanissa oli loppunut. Keski-Afrikan tasavallassa käytetään vain kielen yhtä murretta. Sen puhujat osaavat myös azandea. Kielellä ei ole kirjoitettua muotoa.


title: Nowy Targ

text: Nowy Targ on noin 34 000 asukkaan kaupunki Puolassa Tatra-vuoristossa Podhalen alueella. Kaupunki tunnetaan latinaksi nimellä "Novum Forum". Kasimir III Suuri perusti Nowy Targin vuonna 1346 ja antoi sille magdeburgilaisen itsehallinnon. Vuonna 1770 kaupungista tuli osa Itävaltaa ja ensimmäisen maailmansodan jälkeen jälleen osa Puolaa. Kerrotaan, etä Lenin pidätettiin kaupungissa vuonna 1914 pariksi viikoksi vakoojaksi epäiltynä.


title: Nowy Targ

text: Jääkiekkojoukkue Podhale Nowy Targ on voittanut useita kertoja Puolan mestaruuden.


title: Robert Russell Bennett

text: Robert Russell Bennett (15. kesäkuuta 1894 Kansas City, Missouri – 18. elokuuta 1981 New York, New York) oli yhdysvaltalainen säveltäjä ja sovittaja. Hän aloitti teatteria varten orkestroinnin vuonna 1920 ja nousi Broadwayn johtavaksi orkestroijaksi. Hän teki yhteistyötä Jerome Kernin, Irving Berlinin, George Gershwinin, Cole Porterin, Richard Rodgersin, Frederick Loewen ja muiden kanssa.


title: Robert Russell Bennett

text: Bennettin orkestroimia musikaaleja ovat muiden muassa "Oklahoma!", "South Pacific", "The King and I", "Flower Drum Song", "Sound of Music", "Teatterilaiva", "Annie Get Your Gun", "Kiss Me, Kate", "My Fair Lady" ja "Camelot".


title: Robert Russell Bennett

text: Bennett sai opetusta Carl Buschilta ja Nadia Boulangerilta. Hän sävelsi valmiiksi lähes 200 alkuperäistä teosta, joihin kuuluu sinfonioita, oopperaa, kamarimusiikkia, kuoro-/vokaalimusiikkia ja sävellyksiä puhallinyhtyeelle. Bennett julkaisi orkestroinnista kirjan "Instrumentally Speaking" (1975).


title: Robert Russell Bennett

text: Oklahoma!:n elokuvaversiosta (1955) Bennett sai Oscar-palkinnon. Hän voitti myös Tony-palkinnon vuonna 1957 ja toisen kerran postuumisti 2008.


title: Mustakurkkunaakka

text: Mustakurkkunaakka ("Cyanolyca pumilo") on varisten heimoon kuuluva varpuslintu.


title: Mustakurkkunaakka

text: Mustakurkkunaakkaa tavataan El Salvadorissa, Guatemalassa, Hondurasissa ja Meksikossa. Lajin populaatioksi arvioidaan 20 000-50 000 yksilöä ja se on luokiteltu elinvoimaiseksi.


title: Pikkusininaakka

text: Pikkusininaakka ("Cyanolyca nanus") on varisten heimoon kuuluva varpuslintu.


title: Pikkusininaakka

text: Pikkusininaakka on 20-23 cm pitkä. Se on pienikokoinen, hoikka ja nopealiikkeinen. Se on väriltään sininen, lukuun ottamatta mustaa naamaria ja valkeahkoa kurkkua. Silmän yläpuolelta kulkee valkeahko silmäkulmanjuova.


title: Pikkusininaakka

text: Pikkusininaakkaa tavataan kotoperäisenä Meksikossa. Lajin populaatioksi arvioidaan noin 10000-20000 yksilöä. Pikkusininaakan levinneisyysalue on pieni ja laji on vähenemässä elinympäristöjen tuhoutumisen vuoksi, joten se on luokiteltu vaarantuneeksi.


title: Pikkusininaakka

text: Pikkusininaakka elää vuoristometsissä 1400-3200 metrin korkeudella. Laji suosii tammi-kuusi-pihta-sekametsiä, joissa kasvaa runsaasti epifyyttejä.


title: Timo Porri

text: Timo Porri (s. 19. huhtikuuta 1953 Helsinki) on suomalainen itseoppinut elokuvakääntäjä. Hän on suomentanut englannista yli tuhat elokuvaa vuodesta 1979 alkaen.


title: Timo Porri

text: Porri kirjoitti ylioppilaaksi vuonna 1972. Hän opiskeli 1970-luvun puolivälissä vuoden eläintiedettä Newcastlen yliopistossa Englannissa ja työskenteli Korkeasaaressa eläintenhoitajana. Elokuvakääntämisen Porri aloitti vuonna 1979 saatuaan projektorinkäyttäjänä ollessaan käännettäväkseen elokuvan "Jerry Cotton ja punainen Jaguaari".


title: Timo Porri

text: Vuoteen 2013 mennessä Porri oli suomentanut noin 1 100 elokuvaa. Töihin kuuluvat lähes kaikki Quentin Tarantinon ohjaukset, kaikki Harry Potter -elokuvat sekä suurin osa Coenin veljesten elokuvista. Porri on kääntänyt myös "Tähtien sota" -elokuvia, mukaan lukien "" (2015).


title: Timo Porri

text: Suomen arvostelijain liiton elokuvajaosto myönsi Porrille vuonna 2000 kunniakirjan ansioista elokuvakääntäjänä.


title: Storytime

text: "Storytime" on suomalaisen metalliyhtye Nightwishin kappale heidän seitsemänneltä studioalbumilta "Imaginaerum", kuten myös ensimmäinen single albumilta. Se julkaistiin 9. marraskuuta 2011, musiikkivideon kera 20 päivää ennen albumin julkaisua. Kappale sai ensiesityksensä Radio Rockilla klo: 9.00 7. marraskuuta 2011kaksi päivää ennen kaupallista julkaisua.


title: Storytime

text: Kappaleen säveltäjä Tuomas Holopainen sanoi ""Storytime" -kappaleen edustavan hyvin koko albumia", ja sen antavan paremman kuvan albumista kuin singlet "Eva" ja "Amaranth" antoivat vuoden 2007 albumista "Dark Passion Play".


title: Rayman: Hoodlums’ Revenge

text: Rayman: Hoodlums’ Revenge on "Rayman"-pelisarjan peli, joka julkaistiin Game Boy Advancelle vuonna 2005. Se sijoittuu "in" jälkeiseen aikaan. Tämä sekä Nintendo DS:lle julkaistu "Rayman Raving Rabbids" ovat "Rayman"-pelisarjan ainoat 2.5D tasohyppelypelit.


title: Rayman: Hoodlums’ Revenge

text: Peli sai pääosin ristiriitaisia vastaanottoja, sillä Metacriticin kokoamien 12 arvostelun keskiarvoksi muodostui 61/100 ja GameRankingsin 15 arvostelun keskiarvoksi puolestaan 59.27%.


title: Japanin maihinnousu Sumatralle

text: Japanin maihinnousu Sumatralle oli japanilaisten toisessa maailmansodassa suorittama maihinnousu Sumatran saarelle.


title: Japanin maihinnousu Sumatralle

text: Taistelu alkoi 14. helmikuuta 1942 japanilaisten hyökättyä Palembangiin. Hollantilainen varuskunta ehti tuhota tärkeimmät kohteet. Myöhemmin Japanin joukot etenivät Gelumbangiin, Moearateboon, Koetaradjaan ja Sabangin saarelle. Taistelu päättyi 28. maaliskuuta, kun Alankomaiden Itä-Intian armeijan kenraalimajuri Roelof T. Overakker ja 2 000 miestä antautuivat, ja japanilaiset saivat Sumatran miehitettyä. Miehityksen aikana liittoutuneiden sotavangit pakotettiin rakentamaan rautatie Pekanbarusta Moeraan.


title: Japanin maihinnousu Sumatralle

text: Sumatra pysyi Japanin miehittämänä sodan loppuun asti. Saarilla olevat japanilaissotilaat antautuivat liittoutuneille vuonna 1945. Japanin tappion uhatessa Overakker upseereineen ammuttiin.


title: Tjørnuvík

text: Tjørnuvík on kylä Streymoyn saaren pohjoisrannikolla Färsaarilla. Kylä kuuluu Sundan kuntaan, ja asukkaita siellä oli vuonna 2013 yhteensä 59.